Bible Mu Nsɛm Yesu Wusɔre Besi Paulo Afiasenna So - Yehowa Adansefo Intanɛt Dwumadibea\nYesu wu akyi da a ɛto so abiɛsa no, wonyan no. Saa da no oyii ne ho adi kyerɛɛ n’akyidifo mmere horow anum. Yesu kɔɔ so yii ne ho adi kyerɛɛ wɔn adaduanan. Afei, bere a na n’asuafo no binom rehwɛ no, Yesu foro kɔɔ soro. Dadu akyi no Onyankopɔn hwiee honhom kronkron guu Yesu akyidifo a na wɔretwɛn wɔ Yerusalem no so.\nAkyiri yi, Onyankopɔn atamfo ma wɔkyekyeree asomafo no guu afiase, nanso ɔbɔfo bi koyii wɔn. Wɔn a wɔsɔre tia siw osuani Stefano abo kum no. Nanso yehu sɛnea Yesu paw wɔn a wɔsɔre tia no mu biako ma ɔbɛyɛɛ ne somfo titiriw, na ɔno na ɔbɛyɛɛ ɔsomafo Paulo. Afei Yesu wu akyi mfe abiɛsa ne fã no, Onyankopɔn somaa ɔsomafo Petro sɛ ɔnkɔka asɛm nkyerɛ Kornelio a na ɔnyɛ Yudani no ne ne fifo.\nBɛyɛ mfe 13 akyi no Paulo fii n’asɛnka akwantu a edi kan no ase. Timoteo bɛkaa Paulo ho wɔ n’akwantu a ɛto so abien no mu. Yehu sɛnea Paulo ne n’akwantu mu ahokafo no nyaa anigye wɔ Onyankopɔn som mu. Awiei no, wɔde Paulo kɔtoo afiase wɔ Roma. Mfe abien akyi no wogyaa no, nanso akyiri yi wɔde no kɔtoo afiase bio na wokum no. ƆFA 7 yi mu nsɛm no gyee bɛyɛ mfe 32.


Hesekiel 43 | Intanɛt So Bible| Wiase Foforɔ Nkyerɛaseɛ\n43 Afei ɔde me kɔɔ ɔpon a ɛkyerɛ apuei+ fam no ano. 2 Na mihui sɛ Israel Nyankopɔn anuonyam+ fi apuei+ fam reba, na ne nne te sɛ nsu bebree nne;+ n’anuonyam maa asase hyerɛnee.+ 3 Ná ɛte sɛ anisoade a mihui no,+ nea mihui bere a mebae sɛ merebɛsɛe kurow no,+ ne nea mihui wɔ Kebar+ asubɔnten ho a mede m’anim butuw fam no. 4 Na Yehowa anuonyam+ faa ɔpon a anim kyerɛ apuei fam no mu baa Fie hɔ.+ 5 Honhom no maa me so+ baa mfinimfini hɔ adiwo hɔ, na na Yehowa anuonyam ahyɛ Fie hɔ mã.+ 6 Na metee sɛ obi ne me rekasa fi Fie no mu,+ na ɔbarima no begyinaa me nkyɛn.+ 7 Na ɔka kyerɛɛ me sɛ: “Onipa ba, ɛha ne m’ahengua+ sibea ne m’anammɔn gyinabea,+ na mɛtena Israelfo mu akosi daa.+ Na Israel fie ne wɔn ahene+ remfa wɔn aguamammɔ ne wɔn ahene afunu+ ngu me din kronkron no ho fĩ bio.+ 8 Wɔde wɔn pon sii me pon ho na wɔde wɔn apongua sii m’apongua nkyɛn, na ɔfasu na na etwa me ne wɔn ntam.+ Wɔde abofonode a wɔyɛe no guu me din kronkron no ho fĩ,+ enti mede m’abufuw tɔree wɔn ase.+ 9 Afei ma wonyi wɔn aguamammɔ+ ne wɔn ahene afunu mfi me nkyɛn nkɔ akyirikyiri,+ na mɛtena wɔn mu akosi daa.+ 10 “Na wo onipa ba, ka Fie+ no ho asɛm kyerɛ Israel fie na wɔn ani nwu wɔn bɔne ho,+ na wɔnhwɛ ɔdan no nsusuwso na wonsusuw no saa. 11 Sɛ nea wɔayɛ no ma wɔn ani wu a, fa Fie no nsusuwso,+ ne ne nhyehyɛe, ne n’akwan a wɔde fi adi, ne n’akwan a wɔde ba mu, ne ne nsusuwso nyinaa, ne ne sibea ne ɔdan no nsusuwso nyinaa, ne ɛho mmara nyinaa kyerɛ wɔn, na kyerɛw wɔ wɔn anim, na wonhu ne nsusuwso ne ne sibea nyinaa, na wonni so.+ 12 Fie no ho mmara ni: Bepɔw no so ne ɛho asase nyinaa yɛ akronkronne mu ade kronkron.+ Hwɛ, Fie no ho mmara ni. 13 “Afɔremuka no nsusuwso wɔ basafa+ mu ni: Basafa biara, nsayam+ biako da so. Ase yɛ basafa biako. Ne tɛtrɛtɛ yɛ basafa biako. Anoano a atwa ho ahyia no yɛ nsateakwaa akron. Eyi ne afɔremuka no ase. 14 Efi fam kosi mfomfamho a ɛwɔ ase no yɛ basafa abien, na ne tɛtrɛtɛ yɛ basafa biako. Efi mfomfamho ketewa no so kosi mfomfamho kɛse no so yɛ basafa anan, na ne tɛtrɛtɛ yɛ basafa biako. 15 Afɔremuka no so beae a wɔsɔ ogya no yɛ basafa anan, na mmɛn anan sisi afɔremuka no so.+ 16 Na beae a wɔsɔ ogya no ntwemu yɛ basafa dumien, na ne tɛtrɛtɛ nso yɛ basafa dumien,+ kyerɛ sɛ ɛyɛ ahinanan.+ 17 Na mfomfamho no ntwemu yɛ basafa dunan, na ne tɛtrɛtɛ nso yɛ basafa dunan, n’afã anan no nyinaa. Nea wɔde atoto ano ahyia no yɛ basafa fã, na ase yɛ basafa biako wɔ ho nyinaa. “N’atrapoe hwɛ apuei fam.” 18 Na ɔka kyerɛɛ me sɛ: “Onipa ba, nea Awurade Tumfoɔ Yehowa aka ni, ‘Da a wɔbɛyɛ afɔremuka no ma wɔabɔ ɔhyew afɔre+ wɔ so na wɔde mogya+ apete so no, eyi ne ɛho ahyɛde.’ 19 “Awurade Tumfoɔ Yehowa asɛm ni: ‘Fa nantwinini kumaa biako ma Lewifo asɔfo+ a wɔyɛ Sadok+ asefo a wɔba m’anim+ bɛsom me no, na wɔmfa eyi mmɔ bɔne ho afɔre.+ 20 Na fa ne mogya no bi sosɔ mmɛn anan no ne mfomfamho no ntwea anan ne nea wɔde atoto ano ahyia no so, na dwira ho*+ na pata ma no.+ 21 Afei fa nantwinini kumaa a wɔde bɛbɔɔ bɔne ho afɔre no na kɔhyew no wɔ baabi a wɔapaw wɔ Fie hɔ, wɔ kronkronbea no akyi.+ 22 Na da a ɛto so abien no, fa ɔpapo a dɛm nni ne ho bɛbɔ bɔne ho afɔre, na wonnwira afɔremuka no ho sɛnea wɔde nantwinini kumaa no dwiraa ho no.’ 23 “‘Sɛ wudwira ho wie a, wode nantwinini kumaa a dɛm nni ne ho ne odwennini a dɛm nni ne ho bɛba. 24 Wode bɛba Yehowa anim, na asɔfo no de nkyene agugu so+ na wɔde abɔ ɔhyew afɔre ama Yehowa. 25 Wode ɔpapo bɛbɔ bɔne ho afɔre daa nnanson;+ na wɔde nantwinini kumaa ne odwennini a dɛm nni wɔn ho nso bɛbɔ afɔre. 26 Wɔbɛpata+ ama afɔremuka no nnanson, na wɔbɛtew ho ahyira so. 27 Sɛ wowie nna no nyinaa mu dwumadi a, da a ɛto so awotwe+ no rekɔ no, asɔfo no bɛbɔ ɔhyew afɔre ne asomdwoe afɔre ama mo; na m’ani begye mo ho,’+ Awurade Tumfoɔ Yehowa asɛm ni.”


Bere a Wo Babun Hyɛ Da Pira Ne Ho | Mmoa a wɔde ma Abusua no\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Xhosa Zulu\nBere a Wo Babun Hyɛ Da Pira Ne Ho\nWoahu sɛ wo babun taa hyɛ da pirapira ne ho. Wo ho dwiriw wo na wubisa wo ho sɛ, ‘Eyi kyerɛ dɛn? Me babea no pɛ sɛ okum ne ho anaa?’\nMpɛn pii no, ɛnyɛ saa na asɛm no te. Nanso, sɛ wo babun taa pirapira * ne ho a, ɛnde na ohia mmoa. Wobɛyɛ dɛn aboa no? Nea edi kan no, susuw nea enti a ɔda saa subammɔne no adi no ho.\nSo ɛyɛ biribi a aba so kɛkɛ? Nokwarem no, mmofra bi fi ase pirapira wɔn ho esiane sɛ wɔate sɛ afoforo reyɛ saa nti. Sɛ saa mpo na ɛte a, eyi nyɛ nhwɛso pa a ɛsɛ sɛ wosuasua. Dɛn na ɛma ɛyɛ aniberesɛm? Obi a opirapira ne ho no taa yɛ saa wɔ kokoam na ɔfɛre ho paa. Celia, * a wadi mfe 20 no ka sɛ, “Na mempɛ sɛ obiara hu nea mereyɛ no. Enti mede etwã a ɛwowɔ me ho no siei paa.”\nSo obi pira ne ho sɛnea ɛbɛyɛ a afoforo adwene bɛba no so? Ebia ebinom bɛyɛ saa. Nanso wɔn a wopira wɔn ho a yɛreka wɔn ho asɛm wɔ ha yi mpɛ sɛ obiara hu nea wɔreyɛ no, na wɔmmɔ mmɔden sɛ wɔde bɛtwetwe afoforo adwene aba wɔn ho so. Ne nyinaa akyi no, obi a na kan no opirapira ne ho kae sɛ, onyae a anka obi huu nea ɔreyɛ no na wanya mmoa ntɛm.\nƐnde, dɛn nti na nkurɔfo pira wɔn ho? Nea enti a mmabun pirapira wɔn ho no kyere adwene kakra, nanso mpɛn pii no, nea enti a wɔyɛ saa ankasa ne sɛ, wodi yaw bi wɔ wɔn mu a, ɛyɛ den sɛ wɔbɛkyerɛkyerɛ mu. Adwenemyare ho nimdefo, Steven Levenkron, kyerɛɛ mu wɔ ne nhoma, Cutting, mu sɛ, obi a ɔhyɛ da pirapira ne ho no yɛ “obi a wabehu sɛ, sɛ odi yaw na opira ne ho a, ne ho betumi atɔ no.”\nSɛ wususuw sɛ mfomso no fi wo nso ɛ? Sɛ anka wubedwennwen ho sɛ woanni w’asɛyɛde sɛ ɔwofo no ho dwuma yiye nti na wo ba no pirapira ne ho no, fa w’adwene si nneama pa a wubetumi ayɛ sɛ ɔwofo no so mmom, na woatumi aboa no.\nHyɛ wo babun no nkuran na ɔnka nea ɛhaw no no ho asɛm nkyerɛ wo. Nyansahyɛ a edidi so yi betumi aboa.\nKyekye ne werɛ. Sɛ wo babun ka kyerɛ wo sɛ wahyɛ da apira ne ho a, bɔ mmɔden sɛ woremma wo bo ntu ntra so anaa wo ho nnwiriw wo. Mmom no, wo ne no nkasa bɔkɔɔ na kyekye ne werɛ.—Bible nnyinasosɛm: 1 Tesalonikafo 5:14.\nMmisabisa nsɛm mfa nhyɛ no aniwu. Sɛ nhwɛso no, wubetumi aka sɛ: “Mahu sɛ ɛnyɛ bere nyinaa na w’ani gye nea woyɛ ho; emu nea ɛwɔ he na ɛhaw wo paa?” anaa “Dɛn na metumi ayɛ de aboa wo bere a wo ho yeraw wo anaa woahaw no?” anaa “Dɛn na wohwehwɛ sɛ meyɛ na matumi abɛn wo kɛse?” Yɛ dinn tie ne mmuae no.—Bible nnyinasosɛm: Yakobo 1:19.\nBoa wo babun ma onhu su pa ahorow a ɔwɔ. Esiane sɛ wɔn a wɔhyɛ da pirapira wɔn ho no taa de wɔn adwene si wɔn sintɔ ahorow so nti, ebia wubetumi aboa no ma ɔde n’adwene asi su pa ahorow a ɔwɔ no bi mmom so. Wubetumi ahyɛ no nkuran mpo ma wakyerɛw nneɛma abiɛsa a n’ani gye ho wɔ n’ankasa ho. Ababaa bi a wɔfrɛ no Briana * kae sɛ, “Nneɛma a mitumi yɛ a mekyerɛw no ma mihui sɛ mewɔ suban pa.”\nHyɛ wo babun no nkuran ma ɔmmɔ Yehowa Onyankopɔn mpae. Bible no ka sɛ: “Montow mo dadwen nyinaa ngu no so, efisɛ odwen mo ho.” (1 Petro 5:7) Lorena, a wadi mfe 17 ka sɛ, “Mebɔ mmɔden sɛ mɛka me komam asɛm akyerɛ Yehowa Nyankopɔn titiriw bere a mete nka sɛ mimpira me ho no. Ɛno boaa me ma mebɔɔ mmɔden paa sɛ megyae.”—Bible nnyinasosɛm: 1 Tesalonikafo 5:17.\n^ nky. 5 Obi a opira ne ho no, fi ase prɛko pɛ di ne ho awu, sɛ ebia obetwitwa ne ho, ɔde ade bɛtwerɛtwerɛw ne ho, ɔde ade bɛbobɔ ne ho, anaa ɔfa ɔkwan foforo so.\n^ nky. 7 Wɔasesa edin no bi wɔ nsɛm a edidi so yi mu.\n^ nky. 15 Mpɛn pii no, sɛ obi pirapira ne ho a, ɛkyerɛ sɛ ɔwɔ adwenemhaw anaa ɔhaw foforo bi. Wɔ tebea ahorow a ɛte saa mu no, ebia ebehia sɛ okohu oduruyɛfo. Nyan! nkamfo ayaresa pɔtee bi nkyerɛ. Nanso, ɛsɛ sɛ Kristofo hwɛ hu sɛ ayaresa biara a wɔhwehwɛ no ne Bible nnyinasosɛm hyia.\nMpɛn pii no, wɔn a wopirapira wɔn ho no di yaw bi wɔ wɔn mu a ɛyɛ den sɛ wɔbɛkyerɛkyerɛ mu\n“Monkyekye akra a wɔahaw werɛ.”—1 Tesalonikafo 5:14.\n“Munnnyae mpaebɔ da.”—1 Tesalonikafo 5:17.\n“MEKA KYERƐƐ ME MAAME”\n“Migyaee me ho a mitwitwa no, akyiri yi, mekaa ho asɛm kyerɛɛ me maame. Ná misusuw sɛ ɔbɛteɛteɛm agu me so, nanso ɔboaa me mmom. Nokwarem no, ne werɛ howee sɛ metee nka sɛ merentumi nka me haw nkyerɛ no. Na ɔpɛ sɛ me ho tɔ me koraa. Meka kyerɛɛ no akyi no, me ho dwoo me. Ade a na mihia ara ne ɔdɔ, na ɛno na maame daa no adi kyerɛɛ me.”—Celia.


Bible So Wɔ Mfasoɔ Nnɛ?\n‘M’ani nnyee saa da wɔ m’asetenam.’\nHILTON yɛ obi a na ɔpɛ akuturukubɔ paa. Berɛ a ɔdii mfie nson no, na akuturuku adane n’aduane; sɛ ɛnyɛ obi na ɔne no reko agye sika a, na obi na agyegye no ma ɔde ntɔkwa agengam no! Berɛ a ɔwɔ ntoasoɔ sukuu no, na ɔne ne nnamfo kyini kɔpɛ ntɔkwa, na sɛ wɔnya obi a, na wɔasibiri no. Wo deɛ, tie n’anom asɛm: “Ɛduu baabi no, sɛ ɛnyɛ obi adeɛ na merewia a, na kyakya na mereto; sɛ ɛnyɛ ponografi na merehwɛ a, na mmaa na meretaataa wɔn. Sɛ wohu sɛnea metwa bɔ m’awofoɔ a, ɛnyɛ obi na ɔbɛka akyerɛ wo sɛ madu akyire. Ná m’awofoɔ susu sɛ magye nsam na biribiara nni hɔ a ɛbɛtumi asesa me. Mewiee ntoasoɔ sukuu pɛ na metu firii fie.”\nBerɛ a Hilton kɔhyɛɛ mu no, ɛdii mfie 12 ansa na ɔresan aba fie, na ɔbaeɛ no, na n’awofoɔ nnye nni sɛ ɛyɛ wɔn ba no a! Na wadwo sɛ nsuonwunu, na na obu adeɛ nso. Ɛdɛn koraa na ɛmaa Hilton sesaa saa? Berɛ a ɔde ne ti hwee mu no, ɔfirii aseɛ sɛ ɔredwendwene n’abrabɔ ho. Afei ɔyɛɛ sɛ ɔbɛsua Bible ahwɛ sɛ ɛbɛboa no ama wasesa anaa. Hilton kaa sɛ: “Mede nea mesua firii Bible mu no bɔɔ me bra. Nokwasɛm nie, mebɛhuu sɛ ɛsɛ sɛ meyi me suban dada no gu na medi m’awofoɔ ni sɛnea asɛm a ɛwɔ Efesofoɔ 6:2, 3 kyerɛ no. Afei deɛ, na metumi hu sɛ mewɔ anigyeɛ ankasa, na memaa me papa ne me maame nso akoma tɔɔ wɔn yam; wɔanni me ho awerɛhoɔ bio!”\nHilton asɛm yi ma yɛhu sɛ mfasoɔ wɔ Bible so na ɛtumi sesa nnipa koraa! (Hebrifoɔ 4:12) Ɛnneɛ, ɔkwan bɛn so na Bible bɛtumi aboa ma yɛadi nokorɛ wɔ yɛn asetena ne yɛn awareɛ mu, yɛanya ahosodie, na yɛada ɔdɔ adi? Yɛbɛhu wei wɔ nsɛm a ɛdidi so no mu.\nWOHWƐ A BIBLE BERƐ ATWAM?\nEbinom ka sɛ Bible berɛ atwam; ɛte sɛ kɔmputa dada bi ho nwoma. Nanso obi ka saa a, na ɔnnim nea ɔreka; na ɔretu mfuturo agu nkurɔfoɔ ani. Efisɛ kɔmputa ba nnɛ, ɔkyena na atwam, enti ɛho nwoma nso twam. Nanso nnipa awosu nsesa. Wo deɛ yɛnhwɛ, ɛfiri yɛn nananom pɛn so nyinaa nnipa hwehwɛ ɔdɔ, na wɔpɛ nokorɛdie ne ayamye, na wɔkyi ɔtan, atirimɔden, ne awaresɛeɛ. Enti sɛ yɛreka awosu paa a, “ade foforɔ biara nni owia ase.”—Ɔsɛnkafoɔ 1:9.


Atosɛm a Ama Onyankopɔn Ayɛ Onnidin—Nea Enti a Onyankopɔn Din Ho Hia\nAtosɛm a Ama Onyankopɔn Ayɛ Onnidin\nNEA NNIPA PII GYE DI\n“Sɛ́ Onyankopɔn wɔ din anaa onni din no, yɛn adwene mpo nhyia wɔ ho na kampɛsɛ yɛahu saa din no.”—Ɔbenfo David Cunningham, Theological Studies.\nNOKWASƐM A ƐWƆ BIBLE MU\nOnyankopɔn kae sɛ: “Mene Yehowa; me din ne no.” (Yesaia 42:8) Edin Yehowa no yɛ Hebri kasa, na ɛkyerɛ “Nea Ɔma Ɛyɛ Hɔ.”—Genesis 2:4.\nYehowa pɛ sɛ yɛde ne din frɛ no. Bible ka sɛ: “Mommɔ ne din. Momma aman nhu ne nneyɛe, na mompae mu nka sɛ ne din korɔn.”—Yesaia 12:4.\nYesu bɔɔ Onyankopɔn din, na ɔkaa n’asuafo no ho asɛm kyerɛɛ Yehowa wɔ mpaebɔ sɛ: “Mama wɔahu wo din na mɛma wɔahu.” Adɛn nti na Yesu maa n’asuafo no huu Onyankopɔn din? Ɔkyerɛɛ mu sɛ ɔyɛɛ saa na ‘ɔdɔ a Onyankopɔn de dɔɔ no no atena wɔn mu na ɔno nso atena wɔn mu.’—Yohane 17:26.\nNyamekyerɛfo Walter Lowrie kae sɛ: “Sɛ obi nnim Onyankopɔn din a, ɔrentumi mfa no adamfo, na sɛ ɔfa no sɛ ɔyɛ tumi bi kɛkɛ nso a, ɛnde ɔrentumi nnɔ no.”\nNá Victor kɔ asɔre nnawɔtwe biara, nanso na ɔnhyɛ da nnim Onyankopɔn. Nea ɔkae ne sɛ: “Mibehui sɛ Onyankopɔn din de Yehowa, na ɛyɛɛ sɛ nea afei na mahu no foforo. Ná ɔte sɛ obi a mate ne ho asɛm araa na afei de mede m’aniwa ahu no. Afei mihui sɛ ɔyɛ obi a metumi afa no adamfo.”\nWɔn a wɔde Yehowa din frɛ no no, ɔno nso bɛbɛn wɔn. Onyankopɔn ahyɛ bɔ sɛ wɔn a ‘wodwen ne din ho no, ne yam bɛhyehye no ama wɔn, sɛnea obi yam hyehye no ma ne ba a ɔsom no no.’ (Malaki 3:16, 17) Bio nso, wɔn a wɔbɔ Onyankopɔn din frɛ no no, Onyankopɔn bɛma wɔn akatua. Bible se: “Obiara a ɔbɛbɔ Yehowa din afrɛ no no, wobegye no nkwa.”—Romafo 10:13.


KENKAN WƆ Afrikaans Albanian Amharic Arabic Armenian Bengali Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Gujarati Hiligaynon Hindi Hungarian Icelandic Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Thai Tigrinya Tsonga Tswana Turkish Twi Ukrainian Xhosa Zulu\n“Awerɛhow hyɛɛ me so prɛko pɛ a na mente ase. Misui, na na misusuw sɛ mereyɛ abɔ dam.”—Rondro, * wadi mfe 50.\n“Wosɔree anɔpa no, wuhui sɛ biribiara ayɛ hwanyann wɔ wo fie. Wohwehwɛ biribiara a wunhu. Ade a wode mfe pii yɛ a na wommrɛ ho no, afei de ɛte sɛ nea ɛyɛ den dodo ma wo, na wunhu nea enti a ɛte saa.”—Hanta, wadi mfe 55.\nƐNYƐ yare na mmea yi yare. Mmom no, bere aso sɛ wotwa bra, na ɛde nsakrae ba ɔbea asetenam ma wotwa awo. Sɛ woyɛ ɔbea a, so worebɛn saa bere yi? Anaa worefa mu? Sɛnea ɛte biara no, sɛ wo ne w’adɔfo nya saa nsakrae bere yi ho nimdeɛ pii a, ɛbɛboa mo ma moatumi agyina ɛho haw ahorow no ano.\nSɛ wɔka bratwa a, ɛkyerɛ bere a aka kakra ma obi atwa bra, ne bere a onii no atwa bra ankasa. * Nanso, sɛ yɛka “bratwa” ho asɛm a, adwene a yɛtaa nya ara ne bere a obi atwa bra ankasa no.\nMmea pii fi ase twa bra bere a wɔadi mfe 40, nanso ebinom fi ase bere a wɔadi mfe 60. Wɔ pii fam no, bratwa no ba nkakrankakra. Sɛ nkwammoaa mu nnuru a ɛboa nipadua no antumi anyɛ adwuma yiye a, etumi ma ɔbea bi brayɛ twitwa sisi, mogya tu no bere ne bere mu, anaasɛ mogya tu no kɛse. Sɛnea yɛbɛka no no, mmea kakraa bi pɛ na wotwa bra prɛko pɛ.\nNhoma bi ka sɛ, “Ɛsono sɛnea ɔbea biara twa bra a ɔte nka.” Ɛtoa so sɛ, “Ade biako a ɛhaw mmea pii bere a wɔatwa bra ne wɔn ho a ɛhyehye wɔn, na ɛno akyi no, awɔw taa tew gu wɔn so.” (Menopause Guidebook) Saa tebea no tumi sɛe wɔn nna na ɛtew wɔn ahoɔden so. Ahoyeraw yi kɔ so kosi bere bɛn? Nhoma foforo ka sɛ, “sɛ mmea binom twa bra a, wɔn ho hyehye wɔn bɛyɛ afe anaa mfe abien. Mmea afoforo de, wɔn ho kɔ so yeraw wɔn mfe pii, nanso wɔn mu kakraa bi na ɛwom wom a na wɔn ho hyehye wɔn, ɛkɔ so ara kosi sɛ wobewu.” *—The Menopause Book.\nSɛ nkwammoaa mu nnuru a ɛboa nipadua no antumi anyɛ adwuma yiye a, etumi ma mmea no bi nya adwenemhaw, wɔn su sesa sesa, ɛma wɔtaa su, na ɛma wontumi mfa wɔn adwene nsi nneɛma so, na ɛma wɔn werɛ fi ade. Eyinom nyinaa akyi no, nhoma bi ka sɛ, “ɛrentumi mma sɛ ɔbea bi bɛfa tebea horow a yɛaka ho asɛm yi nyinaa mu.” (The Menopause Book) Nokwarem no, ɔhaw no mu kakraa bi pɛ na ebinom fa mu.\nSɛnea Wubetumi Agyina Ano\nSɛ yɛyɛ nsakrae wɔ nneɛma bi mu a, ɛbɛboa ma ahoyeraw no so atew. Sɛ nhwɛso no, wɔn a wɔnom sigaret no gyae nom a, ebetumi ama ahohyehye no so atew. Mmea binom nso yɛ nsakrae wɔ nea wodi na wɔnom mu ma ɛboa wɔn. Ebi ne sɛ wɔtew nsã a wɔnom so anaa wogyae koraa, wogyae anonne a caffeine wom nom, na wonni nnɔkɔnnɔkɔwade, efisɛ ne nyinaa tumi ma wɔn ho hyehye wɔn. Nanso hyɛ no nsow sɛ ɛho hia sɛ wudidi yiye.\nApɔw-mu-teɛteɛ nso boa paa ma ɔhaw a bratwa de ba no ano brɛ ase. Sɛ mfatoho no, ebetumi atew kɔdaanna so na ama onii no anim atew, ne nnompe mu bɛyɛ den, na ne ho asisi ne ho so. *\nKa Ho Asɛm Kyerɛ Afoforo\nRondro a yɛfaa n’asɛm kae no ka sɛ, “Wotɔn wo yare a, na wunya ano aduru. Sɛ woka w’asɛm kyerɛ w’adɔfo na wohu nea worefa mu no a, ɛrenhaw wɔn pii.” Nokwasɛm ne sɛ, ɛbɛma wɔate wo ase na wɔanya wo ho abotare. Bible ka wɔ 1 Korintofo 13:4 sɛ, “Ɔdɔ wɔ abodwokyɛre na ne yam ye.”—Good News Translation.\nMpaebɔ boa mmea pii nso, titiriw wɔn a awo a wɔatwa no ama wɔn werɛ ahow no. Bible ma yɛn awerɛhyem sɛ, “[Onyankopɔn] kyekye yɛn werɛ, yɛn haw nyinaa mu.” (2 Korintofo 1:4, The New English Bible) Nea ɛyɛ awerɛkyekye nso ne sɛ, bratwa ntena hɔ daa. Ne nyinaa akyi no, mmea a wɔhwɛ wɔn akwahosan so yiye no betumi anya ahoɔden foforo na wɔn ho atɔ wɔn, na wɔatena ase mfe pii wɔ anigye mu.\n^ nky. 6 Dɔkotafo ka sɛ, ɔbea a wakyima tena ase asram 12 na wanyɛ bra a, ɛkyerɛ sɛ watwa bra.\n^ nky. 8 Yare bi te sɛ menewa mu nyarewa, nsanyare, ne nnuru ahorow nso betumi ama ɔbea bi nipadua mu ahyehye no. Ɛbɛyɛ papa sɛ wohwehwɛ tebea horow no mu ansa na woaka sɛ bratwa na ama ɔbea bi ho hyehye no.\n^ nky. 12 Nea ɛbɛyɛ na ayarefo atumi agyina ɔhaw a bratwa de ba ano no, dɔkotafo betumi ama wɔn nnuru a ɛboa nkwammoaa, aduannuru ahorow, ne nnuru a wɔde dwudwo adwenemhaw ano. Nyan! nkamfo aduru anaa ayaresa pɔtẽẽ bi nkyerɛ.


Roma Sraani Panin ne Tete Ahwehwɛ | So Wonim?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Latvian Lingala Lithuanian Luganda Luo Luvale Macedonian Malagasy Malay Maya Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Xhosa Yoruba Zapotec (Isthmus) Zulu\nNá Roma sraani panin adwuma ne sɛn?\nƆsraani Panin Marcus Favonius Facilis Nkaedum\nKristofo Hela Kyerɛwnsɛm no ka Roma asraafo mpanimfoɔ ho asɛm mpɛn pii. Ɔsraani a ɔhwɛ maa wɔkum Yesu no, na ɔyɛ ɔsraani panin. Kornelio a ɔyɛ Amanaman muni a ɔdii kan bɛyɛɛ Kristoni no nso, na ɔyɛ ɔsraani panin. Ɔsraani a na ɔbɛhwɛ ama wɔabɔ ɔsomafo Paulo mmaa, ne Yulio a ɔdii Paulo anim de no kɔɔ Roma no nso, na wɔyɛ asraafo mpanimfoɔ.—Marko 15:39; Asomafoɔ Nnwuma 10:1; 22:25; 27:1.\nMpɛn pii no, na ɔsraani panin hwɛ asraafo bɛyɛ 50 kɔsi 100 so. Ná ne nnwuma no bi ne sɛ ɔde ntetee bɛma asraafo no na wateɛ wɔn so. Afei nso, na ɔhwɛ sɛnea asraafo no ntade ne nneɛma a wɔde yɛ adwuma no te, na na ɔde akwankyerɛ ma wɔn bere a wɔreyɛ adwuma.\nDibea a ɛkyɛn so a na ɛwɔ asraafo adwuma no mu ne sɛ obi bɛyɛ ɔsraani panin. Asraafo a wɔayɛ adwuma no akyɛ na wɔnim sɛnea wɔdi asraafo anim na na wɔde dibea a ɛte saa ma wɔn. Sɛ na Roma asraafo bɛtumi ayɛ wɔn adwuma yie ama biribiara akɔ so pɛpɛɛpɛ a, na ɛgyina ɔsraani panin no so. Sɛnea nwoma bi kyerɛ no, na asraafo mpanimfoɔ “yɛ wɔn a mpɛn pii no wɔwɔ suahu paa na wɔaben wɔ asraadi adwuma no mu.”\nDɛn na ɛma ahwehwɛ a na wɔde di dwuma wɔ Bible mmere mu no yɛ soronko wɔ nnɛ deɛ ho?\nTete Egyptfo ahwehwɛ\nAhwehwɛ a ɛwɔ hɔ nnɛ no yɛ soronko koraa wɔ nea na ɛwɔ hɔ wɔ Bible mmere mu no ho. Tete mmere mu no, na wɔtaa de dade bi te sɛ kɔbere a wɔatwiw anim ma ɛrete hyɛnhyɛn na ɛyɛ ahwehwɛ. Ná wɔtumi de dwetɛ, sika kɔkɔɔ, anaa dwetɛ ne sika mfrafrae nso yɛ bi. Bere a ɛdi kan a wɔkaa ahwehwɛ ho asɛm wɔ Bible mu no yɛ bere a na wɔresi ntamadan no; nea Israelfo dii kan yɛe a na wɔsom wom no. Mmaa de wɔn nhwehwɛ bae ma wɔde yɛɛ kɔberesɛn ne ne nnyinaso no. (Exodus 38:8) Ɛbɛyɛ sɛ wɔnanee saa nhwehwɛ no ansa na wɔde reyɛ ɛsɛn no.\nWɔn a wɔtutu fam hwehwɛ tete nneɛma mu ahu nhwehwɛ wɔ Israel ne mmeae bi a ɛbɛn hɔ, na mpɛn pii no wɔhunuu saa nhwehwɛ no wɔ agude ne nneɛma foforo a na mmaa de siesie wɔn ho mu no mu. Saa nhwehwɛ no dodow no ara yɛ kurukuruwa, na ne nsa no yɛ dua, dade, anaa asonse a wɔasen no fɛfɛɛfɛ; wɔasen emu dodow no ara te sɛ ɔbaa. Ná wɔtwi ahwehwɛ no anim a, na wɔagya akyi no.\nNá ahwehwɛ a ɛwɔ hɔ tete no nyɛ hyɛnhyɛn te sɛ nnɛ deɛ no; ɛno deɛ na ɛyɛ wisiwisi. Ɛbɛyɛ sɛ ɛno na na ɔsomafo Paulo reka ho asɛm bere a ɔkaa asɛm a ɛdi hɔ yi no: “Seesei deɛ yɛhunu nneɛma wisiwisi wɔ dadeɛ ahwehwɛ mu.”—1 Korintofoɔ 13:12.\nSo Wonim?—April 2015


Mpɔtɛm 9,984,670 km²\nNnipa dodoɔ 38,526,760 ab. (2022)\nCanada yɛ ɔman bi a ɛwɔ Amerika Atifi fam. N’amantam du ne nsasesin abiɛsa no trɛw fi Atlantic Po no mu kosi Pacific Po no mu na ɛkɔ atifi fam kɔ Arctic Po no mu, na ne kɛse boro kilomita ahinanan ɔpepem 9.98 (akwansin ahinanan ɔpepem 3.85), na ɛma ɛyɛ ɔman a ɛto so abien a ɛso sen biara wɔ wiase nyinaa wɔ ne kɛse nyinaa mu. Ne hye a ɛne United States wɔ anafo fam ne atɔe fam, a ne tenten yɛ kilomita 8,891 (akwansin 5,525) no ne asase so hye a ɛware sen biara wɔ wiase. Canada ahenkurow ne Ottawa, na ne nkurow akɛse abiɛsa ne Toronto, Montreal, ne Vancouver.\nAbibifo akɔ so atra baabi a mprempren wɔfrɛ hɔ Canada no mfe mpempem pii ni. Efi afeha a ɛto so 16 no, Britania ne Franse akwantufo hwehwɛɛ mmeae ahorow na akyiri yi wɔtraa Atlantic mpoano. Esiane akodi ahorow a efii mu bae nti, ɛkame ayɛ sɛ France de n’atubra aman a ɛwɔ Amerika Atifi fam no nyinaa mae wɔ 1763. Wɔ 1867 mu, bere a Britania Amerika Atifi fam atubra aman abiɛsa a ɛnam Apam no so yɛɛ biako no, wɔhyehyɛɛ Canada sɛ ɔman no tumidi a amantam anan wom. Eyi fii ase maa amantam ne nsasesin a ɛdɔɔso ne ɔkwan a wɔfaa so maa ahofadi a efi United Kingdom hɔ no yɛɛ kɛse. Wɔde Westminster Mmara 1931 no sii ahofadi a ɛretrɛw yi so dua na ɛbaa awiei wɔ Canada Mmara 1982 a ɛmaa mmara kwan so ahofadi a ɛde ne ho to United Kingdom Mmarahyɛ Bagua no so no mu nkae no mu.\nCanada yɛ mmarahyɛ bagua demokrase ne mmarahyɛ bagua ahemman wɔ Westminster atetesɛm mu. Ɔman no aban panyin ne ɔman soafo panyin—a odi tumi esiane sɛ wotumi hyɛ Aban Asoɛe a wɔapaw no no mu ahotoso nti—na amrado panyin a ogyina ɔhene no ananmu, a ɔsom sɛ ɔman no ti no na ɔpaw no. Ɔman no yɛ Commonwealth ahemman na ɛyɛ kasa abien wɔ aban kwan so wɔ ɔman no gyinabea. Ɛka aman a ɛkorɔn sen biara wɔ amanaman ntam susudua a ɛfa aban no a ɛda adi pefee, ɔmanfo ahofadi, asetra pa, sikasɛm mu ahofadi, ne nhomasua ho no ho. Ɛyɛ aman a mmusuakuw ahorow gu ahorow na wɔn amammerɛ ahorow wom sen biara wɔ wiase no mu biako, na efi atubrafo pii a wofi aman afoforo pii mu bae. Abusuabɔ a ɛware na ɛyɛ den a Canada ne United States wɔ no anya ne sikasɛm ne ne amammerɛ so nkɛntɛnso kɛse.\nƆman a anya nkɔso kɛse, Canada na ɛto so 24 wɔ sika a obiara nya no din mu wɔ wiase nyinaa ne nea ɛto so dunsia a ɛsen biara wɔ Nnipa Nkɔso Nkyerɛkyerɛmu no mu. Ne sikasɛm a ɛkɔ anim no ne nea ɛto so awotwe a ɛso sen biara wɔ wiase, na ɛde ne ho to n’abɔde mu nneɛma pii ne amanaman ntam aguadi nhyehyɛe ahorow a anya nkɔso yiye so titiriw. Canada yɛ amanaman ntam ne aban ahorow ntam ahyehyɛde anaa akuw atitiriw pii a Amanaman Nkabom, NATO, G7, Kuw a Ɛwɔ Du, G20, Ahyehyɛde a Ɛhwɛ Sikasɛm ne Nkɔso So (OECD), Wiase Aguadi Ahyehyɛde (WTO) ka ho no fã . , Amanaman Nkabom, Arctic Bagua, Organization internationale de la Francophonie, Asia-Pacific Sikasɛm mu Nkɔmmɔbɔ nhyiam, ne Amerika Aman Ahyehyɛde\nYɛ yi fii "https://tw.wikipedia.org/w/index.php?title=Canada&oldid=125163"\nNsesae ba kratafa yi so da 11 Ayɛwohomumɔ 2022, mmere 13:54.


1 Beresosɛm 15 | Intanɛt So Bible| Wiase Foforɔ Nkyerɛaseɛ\n1 Beresosɛm 15:1-29\n15 Na osisii adan+ pii fae wɔ Dawid Kurow mu; afei nso osiesiee baabi+ maa nokware Nyankopɔn adaka no, na osii ntamadan maa no. 2 Saa bere no, Dawid kae sɛ: “Obiara ntumi nsoa nokware Nyankopɔn adaka no gye Lewifo no nko, efisɛ wɔn na Yehowa apaw wɔn sɛ wɔnsoa Yehowa adaka+ no na wɔnsom+ no daa.” 3 Ɛnna Dawid boaboaa Israel nyinaa ano wɔ Yerusalem+ sɛ wɔnkɔfa Yehowa adaka+ no mmra faako a wasiesie ama no no. 4 Ɛno nti Dawid boaboaa Aaron asefo+ ne Lewifo no ano; 5 Kohat asefo mu, otitiriw Uriel+ ne ne nuanom, ɔha aduonu; 6 Merari+ asefo mu, otitiriw Asaia+ ne ne nuanom, ahanu aduonu; 7 Gersom+ asefo mu, otitiriw Yoel+ ne ne nuanom, ɔha aduasa; 8 Elisafan+ asefo mu, otitiriw Semaia+ ne ne nuanom, ahanu; 9 Hebron asefo mu, otitiriw Eliel ne ne nuanom, aduɔwɔtwe; 10 Usiel+ asefo mu, otitiriw Aminadab ne ne nuanom, ɔha ne dumien. 11 Afei nso, Dawid frɛɛ ɔsɔfo Sadok+ ne ɔsɔfo Abiatar,+ ne Lewifo Uriel,+ Asaia,+ Yoel,+ Semaia,+ Eliel+ ne Aminadab, 12 na ɔka kyerɛɛ wɔn sɛ: “Mone Lewifo agyanom abusuafie mpanyimfo.+ Munnwira+ mo ho, mo ne mo nuanom, na monkɔfa Yehowa, Israel Nyankopɔn adaka no mmra faako a masiesie ama no no. 13 Moanyɛ saa kan+ no nti na Yehowa yɛn Nyankopɔn bu baa yɛn so no;+ yɛanhwehwɛ no sɛnea akwankyerɛ no te.”+ 14 Enti asɔfo ne Lewifo no dwiraa+ wɔn ho sɛ wɔrekɔfa Yehowa, Israel Nyankopɔn adaka no aba. 15 Ɛnna Lewifo no soaa+ nokware Nyankopɔn adaka no, sɛnea Mose nam Yehowa asɛm so hyɛe no; wɔde ɛho nnua no totoo wɔn mmati so.+ 16 Na Dawid ka kyerɛɛ Lewifo atitiriw no sɛ wɔmma wɔn nuanom nnwontofo+ no mfa wɔn nnwonto nneɛma+ mmegyinagyina wɔn gyinabea na wɔmfa nto dwom den mma anigye mmra, asanku ahorow+ nyinaa bi, ne nnawuta.+ 17 Ɛnna Lewifo no maa eyinom nyinaa gyinagyinaa wɔn gyinabea: Yoel ba Heman+ ne ne nuanom mu, Berekia ba Asaf;+ wɔn nuanom Merari asefo mu, Kusaia ba Etan;+ 18 wɔne wɔn nuanom a wɔwɔ kuw a ɛto so abien+ no mu, Sakaria,+ Ben, Yaasiel, Semiramot, Yehiel, Uni, Eliab, Benaia, Maaseia, Matitia, Elifelehu, Mikneia, Obed-Edom,+ ne Yeiel; wɔyɛ apon ano ahwɛfo; 19 nnwontofo no ne Heman,+ Asaf+ ne Etan; wɔn na wɔde wɔn gyinagyinae sɛ wɔmmɔ kɔbere nnawuta den;+ 20 ne Sakaria, Asiel,+ Semiramot, Yehiel, Uni, Eliab, Maaseia, ne Benaia; wɔn na wokurakura asanku a wɔto wɔ Alamot*+ so, 21 ne Matitia,+ Elifelehu, Mikneia, Obed-Edom, Yeiel, ne Asasia; wɔn na wokurakura asanku+ a wɔto wɔ Seminit*+ so a wɔyɛ dwonkyerɛfo; 22 ne Kenania+ a ɔda Lewifo a wɔsoa nneɛma no ano; ɔno na ɔkyerɛ wɔn sɛnea wɔnsoa no, efisɛ na waben wom;+ 23 ne Berekia ne Elkana, Adaka no so ahwɛfo;+ 24 ne Sebania, Yosafat, Netanel, Amasai, Sakaria, Benaia, ne Elieser, asɔfo a wɔhyɛn ntorobɛnto+ nokware Nyankopɔn adaka no anim, ne Obed-Edom ne Yehia, Adaka no so ahwɛfo. 25 Dawid+ ne Israel mpanyimfo+ ne apem apem so ahwɛfo+ no ka ho na wɔkɔfaa Yehowa apam adaka no fii Obed-Edom fie+ ahurusi mu.+ 26 Na ɛbae sɛ bere a nokware Nyankopɔn boaa+ Lewifo no ma wɔsoaa Yehowa apam adaka no, wɔde anantwinini nkumaa ason ne adwennini ason bɔɔ afɔre.+ 27 Saa bere no, na Dawid hyɛ nwera pa atade nsasin, ɔno ne Lewifo a wɔsõ Adaka no nyinaa ne nnwontofo no ne Kenania,+ ɔpanyin a odi anim ma nnwontofo+ soa adaka no; ná Dawid hyɛ nwera asɔfotade+ nso. 28 Na Israelfo nyinaa siim sɛ wɔde Yehowa apam adaka no reba; wɔbɔɔ ose,+ na wɔhyɛn mmɛn+ ne ntorobɛnto,+ bɔɔ nnawuta+ ne asanku ahorow+ nyinaa bi denneennen. 29 Bere a wɔde Yehowa apam adaka+ no duu Dawid Kurow mu no, Saul babea Mikal+ hwɛɛ mfɛnsere mu, na ohui sɛ Dawid rehuruhuruw saw,+ na obuu ɔhene animtiaa+ ne komam.\n^ Alamot yɛ Hebri nnwom mu asɛm bi a wonnim nea ɛkyerɛ pɔtee.\n^ Seminit yɛ Hebri nnwom mu asɛm bi a ebetumi akyerɛ ɛnne a wɔde bɔ dwom.\n1 Beresosɛm 15


Efežanima 6 CRO - Efesofoɔ 6 ASCB\nMma Ne Awofoɔ\n1Mma, montie mo awofoɔ asɛm wɔ Awurade mu ɛfiri sɛ, saa na ɛyɛ. 2“Di wʼagya ne wo maame ni,” yei ne mmaransɛm a ɛdi ɛkan a bɔhyɛ ka ho, 3“na asi wo yie na wo nna nso aware asase yi so.”\n4Agyanom, monnhyɛ mo mma abufuo. Na mmom, montete wɔn wɔ Awurade nkyerɛkyerɛ mu.\n5Nkoa, momfa obuo ne ɔsuro mfiri akoma pa mu nyɛ ɔsetie mma mo honam fam wuranom, sɛdeɛ mobɛyɛ ɔsetie ama Kristo no ara. 6Monyɛ ɔsetie mma wɔn, ɛnyɛ sɛ mobɛsɔ wɔn ani wɔ ɛberɛ a wɔrehwɛ mo nko ara, na mmom, monyɛ sɛ Kristo nkoa a mofiri mo akoma mu reyɛ Onyankopɔn apɛdeɛ. 7Momfa mo akoma nyinaa nsom sɛdeɛ moresom Awurade a ɛnnyɛ nnipa, 8ɛfiri sɛ monim sɛ adwuma pa biara a obi yɛ no, sɛ ɔyɛ ɔsomfoɔ anaa ɔde ne ho no, Awurade bɛtua no so ka.\n9Awuranom, saa ara na mo nso monyɛ mo asomfoɔ. Monnyae wɔn ahunahuna ɛfiri sɛ, mo ne mo asomfoɔ nyinaa wɔ wura baako a ɔwɔ ɔsoro; na ɔno deɛ ɔnhwɛ animu.\n10Deɛ ɛtwa toɔ ne sɛ, monyɛ den wɔ ne ne tumi kɛseɛ no mu. 11Monhyɛ Onyankopɔn akodeɛ nyinaa na moatumi agyina ɔbonsam nhyehyɛeɛ ano. 12Ɛfiri sɛ, ɛnyɛ yɛne mogya ne honam na anya, na mmom, yɛne mpaninnie ne tumidie ne ewiase yi sum mu atumfoɔ ne ahonhommɔne a ɛwɔ soro hɔ na anya. 13Yei enti, monhyɛ Onyankopɔn akodeɛ nyinaa, na sɛ da bɔne no ba a, moatumi agyina, na mowie biribiara a, moagyina pintinn. 14Enti monnyina pintinn, na momfa nokorɛ mmɔ mo asene, na monhyɛ tenenee nkataboɔ, 15na momfa Asɛmpa no asomdwoeɛ no nhyehyɛ mo nan. 16Yeinom nyinaa akyi no, momfa gyidie kyɛm, deɛ mode bɛdum ɔbɔnefoɔ bɛma a ɛrederɛ no. 17Momfa nkwagyeɛ dadeɛ kyɛ ne Honhom no akofena a ɛyɛ Onyankopɔn asɛm no.\n18Ɛberɛ nyinaa mu mommɔ mpaeɛ wɔ Honhom mu, mpaeɛbɔ ahodoɔ ne nkotosrɛ mu. Yei enti monna mo ho so, na mommɔ mpaeɛ mma ahotefoɔ. 19Mommɔ mpaeɛ mma me nso na sɛ mebue mʼano a, wɔama me asɛm aka, na matumi akasa akokoɔduru so ada Asɛmpa no mu ahintasɛm adi. 20Seesei meyɛ ho ɔnanmusini a meda mpokyerɛ mu. Ɛno enti, mommɔ mpaeɛ mma me na matumi de akokoɔduru apae mu aka no sɛdeɛ ɛsɛ sɛ meka no.\n21Yɛn nua ɔdɔfoɔ, Tihiko, a ɔyɛ Awurade adwumayɛ mu ɔsomfoɔ nokwafoɔ no bɛka biribiara akyerɛ mo sɛdeɛ ɛbɛyɛ a mobɛhunu sɛdeɛ me ho teɛ ne dwuma a meredie. 22Yei enti na meresoma no mo nkyɛn, ama moahunu sɛdeɛ yɛn ho teɛ na wahyɛ mo nkuran nso.\n23Asomdwoeɛ nka anuanom nyinaa, na Agya Onyankopɔn ne Awurade Yesu Kristo mma mo nokorɛ dɔ.\nASCB : Efesofoɔ 6


20 Na Abraham tu kɔɔ+ Negeb asase so kɔtenaa Kades+ ne Sur+ ntam, na ɔbɛyɛɛ ɔhɔho wɔ Gerar.+ 2 Abraham kaa ne yere Sara ho asɛm bio sɛ: “Ɔyɛ me nuabea.”+ Enti Gerar hene Abimelek soma ma wɔkɔfaa Sara brɛɛ no.+ 3 Ɛnna Onyankopɔn baa Abimelek nkyɛn anadwo dae mu, na ɔka kyerɛɛ no sɛ: “Ɔbea a woakɔfa no yi, woawu awie. Hwɛ, ɔyɛ obi yere.”+ 4 Nso na Abimelek nkɔɔ ne ho.+ Enti ɔkae sɛ: “Yehowa, wubekum ɔman trenee?+ 5 Ɛnyɛ ɔno ara na ɔkae sɛ, ‘Ɔyɛ me nuabea’? Na ɔbea no nso anka sɛ, ‘Ɔyɛ me nuabarima’? Me komam fitaa, na ɛnyɛ adwemmɔne na mede yɛɛ saa.”+ 6 Ɛnna nokware Nyankopɔn no ka kyerɛɛ no ɔdae no mu sɛ: “Me ara nso minim sɛ wo komam fitaa na woyɛɛ saa,+ na me nso na mempɛ sɛ woyɛ bɔne tia me+ nti na misiw wo kwan no. Ne saa nti na mamma woamfa wo nsa anka no no.+ 7 Na afei fa ɔbea no kɔma ne kunu, efisɛ ɔyɛ odiyifo,+ na ɔbɛsrɛ ama wo+ na woatena ase. Na sɛ woamfa no ankɔ a, kae hu sɛ owu na wubewu, wo ne wo fiefo nyinaa.”+ 8 Enti Abimelek sɔree anɔpatutuutu frɛfrɛɛ ne nkoa nyinaa kaa nea asi nyinaa kyerɛɛ wɔn. Na mmarima no suroe paa. 9 Afei Abimelek frɛɛ Abraham na ɔka kyerɛɛ no sɛ: “Dɛn na wode ayɛ yɛn yi, na bɔne bɛn koraa na mayɛ wo a wode bɔne kɛse yi aba me ne m’ahenni so yi?+ Nea ɛnsɛ sɛ wɔyɛ na wode ayɛ me yi.”+ 10 Na Abimelek bisaa Abraham sɛ: “Dɛn koraa na ɛbaa wo tirim a ɛma woyɛɛ saa?”+ 11 Ɛnna Abraham kae sɛ: “Mekae wɔ me tirim sɛ, ‘Onyankopɔn ho suro nni ha,+ anhwɛ a me yere nti wobekum me.’+ 12 Na ɔyɛ me nuabea nso ampa, me papa ba, na ɔnyɛ me maame ba; na ɔbɛyɛɛ me yere.+ 13 Bere a Onyankopɔn ma mifii me papa fie dii atutena no,+ meka kyerɛɛ no sɛ, ‘Adɔe+ a mepɛ sɛ woyɛ me ni: Baabiara a yɛbɛkɔ no ka sɛ: “Ɔyɛ me nuabarima.”’”+ 14 Ɛno akyi no Abimelek maa Abraham nguan ne anantwi ne nkoa ne mfenaa, na afei ɔde ne yere Sara maa no.+ 15 Na Abimelek san kae sɛ: “M’asase na ɛda w’anim yi, tena baabiara a wopɛ.”+ 16 Na ɔka kyerɛɛ Sara nso sɛ: “Mama wo nuabarima no nnwetɛbona apem.+ Eyi na mede retew w’anim+ wɔ wɔn a wɔka wo ho nyinaa ne obiara anim; wo ho nni asɛm biara.” 17 Na Abraham bɔɔ nokware Nyankopɔn no mpae;+ na Onyankopɔn saa Abimelek ne ne yere ne ne mfenaa yare, na wofii ase wowoe. 18 Nea ɛwom ne sɛ Abraham yere Sara nti na Yehowa ato Abimelek fie mmea nyinaa yafunu mu.+


Kyrgyzstan Ho Nsɛm\nNtamadan a ɛwɔ Tash Rabat Bon mu\nKYRGYZSTAN yɛ kurow a mmepɔw a sukyerɛmma wɔ atifi atwa ho ahyia. Ɛhyɛ Asia mfinimfini baabi. Aman a ɛne no bɔ hyeɛ ne Kazakhstan, Uzbekistan, Tajikistan, ne China. Ɔman no fã kɛse no ara yɛ mmepɔw. Tian Shan Mmepɔw a ɛtoatoam no fã a ɛware paa no wɔ Kyrgyzstan. Bepɔw no tenten yɛ anammɔn 24,406 (mita 7,439). Kwae nni ɔman no mu papa, nanso yɛka baabi a walnut nnua wɔ paa wɔ asase yi so a, Kyrgyzstan ka ho.\nYehowa Adansefo de Bible no rekyerɛkyerɛ nnipa mpempem pii wɔ Kyrgyzstan\nKyrgyzstanfo bu ade paa na wɔpɛ ahɔhoyɛ nso. Sɛ wokɔ ɔman no mu a, wuhu sɛ wodi mpanyimfo ni paa. Sɛ abofra te bɔs mu na ɔpanyin bɛforo a, ɔsɔre ma ɔtena ase. Saa ara nso na sɛ wɔte pon ho redidi a, wɔma mpanyimfo tena baabi a nidi wom paa.\nAnyɛ yiye koraa no, awarefo a ɛwɔ hɔ taa wo mmiɛnsa anaa nea ɛsen saa. Sɛ kaakyire no nyin na ɔware mpo a, ɔno na ɔtaa tena fie hwɛ n’awofo wɔ wɔn nkwakoraabere ne wɔn mmerewabere mu.\nSɛ ɔbaa yɛ abofra a, wɔkyerɛ no ofie nnwuma sɛnea ɛbɛyɛ na sɛ onyin na ɔkɔ aware a, ɔbɛyɛ ɔyere pa. Sɛ wonyin kakra a, wɔn ankasa tumi hwɛ fie. Sɛ ɔbaa nnya nyinii mpo a, na n’awofo afi ase retotɔ n’ayeforo ho nneɛma te sɛ ntama, kapɛt, mpasotam ne nea ɛkeka ho. Sɛ edu ayeforo da no a, ɔbarima no tua ti ade; ɛtaa yɛ sika ne ayɛmmoa.\nSɛ wɔreyɛ ayi anaa wɔrehyɛ fã bi a, wokum oguan anaa pɔnkɔ. Wogua nnam no, na wɔkyekyɛ ma nnipa pɔtee bi. Mfe a obi adi anaa nkɔso a wanya wɔ asetena mu no na ɛbɛkyerɛ nea obenya. Sɛ wɔrekyekyɛ nnam no saa a, wɔkyerɛ ampa sɛ wobu ade. Ɛno akyi no, wɔkyekyɛ wɔn aduan a wɔfrɛ no beshbarmak. Ɛyɛ aduan a wɔn ani gye ho paa; wɔde wɔn nsa na edi.\nKomuz yɛ sanku a agye din paa wɔ hɔ\nYehowa Adansefo ayɛ Dɛn na Bible Kyerɛkyerɛ Ankasa? nhoma no wɔ Kirghiz kasa mu. Ɛsan wɔ www.jw.org/tw\nEmu nnipa dodow: 5,776,000\nKasa titiriw: Kirghiz, Russia kasa\nNneɛma a wɔkɔtɔn wɔ amannɔne: Asaawa, nguan nhwi, sika kɔkɔɔ, mercury, uranium\nƆsom: Wɔn mu dodow no ara yɛ Nkramofo


Leviticus 3 | Intanɛt So Bible| Wiase Foforɔ Nkyerɛaseɛ\n3 “‘Na sɛ ɔpɛ sɛ ɔde nantwi bɔ asomdwoe afɔre+ a, onini oo, ɔbere oo, ɔmfa nea ɔte apɔw+ mmra Yehowa anim. 2 Ɔmfa ne nsa nto aboa no mpampam,+ na wonkum no ahyiae ntamadan no ano, na Aaron mma asɔfo no mfa mogya no mpete afɔremuka no so nhyia. 3 Na ɔmfa aboa a ɔde bɛbɔ asomdwoe afɔre no bi mmɔ ogya afɔre mma Yehowa: srade+ a ɛsensɛn ne nsono ho no nyinaa,+ 4 ne asaabo abien+ no ne ɛho srade, nea ɛwɔ n’asen mu no. Onyi berɛbo no ho srade nka asaabo no ho. 5 Na Aaron mma+ no nhyew+ wɔ afɔremuka no so nka ɔhyew afɔre nkae a ɛwɔ ogya no so+ nnyina no so no ho. Ɛyɛ ogya afɔre huamhuam+ ma Yehowa. 6 “‘Sɛ ɔpɛ sɛ ɔde oguan bɛbɔ asomdwoe afɔre ma Yehowa a, onini oo, ɔbere oo, ɔmfa nea ɔte apɔw+ mmra. 7 Sɛ ɔde odwennini kumaa rebɛbɔ afɔre a, ɔmfa mmra Yehowa anim.+ 8 Ɔmfa ne nsa nto aboa no mpampam,+ na wonkum no+ ahyiae ntamadan no ano, na Aaron mma no mfa mogya no mpete afɔremuka no so nhyia. 9 Na ɔmfa aboa a ɔde rebɔ asomdwoe afɔre no srade mmɔ ogya afɔre mma Yehowa.+ Onyi ne dua tufuu+ no nkosi n’akyi, ne srade a ɛsensɛn ne nsono ho+ nyinaa, 10 ne asaabo abien no ne ɛho srade, nea ɛwɔ n’asen mu no. Na onyi berɛbo no ho srade+ nka asaabo no ho. 11 Na ɔsɔfo no nhyew+ wɔ afɔremuka no so sɛ aduan.+ Ɛyɛ afɔre a wɔde ogya hyew ma Yehowa. 12 “‘Na sɛ ɔde abirekyi+ rebɛbɔ afɔre a, ɔmfa mmra Yehowa anim. 13 Ɔmfa ne nsa nto aboa no mpampam,+ na wonkum+ no ahyiae ntamadan no ano, na Aaron mma no mfa mogya no mpete afɔremuka no so nhyia. 14 Ɔmfa aboa a ɔde bɛbɔ afɔre no bi mmɔ ogya afɔre mma Yehowa sɛ n’ayɛyɛde: ne nsono ho srade nyinaa,+ 15 ne asaabo abien no ne ɛho srade, nea ɛwɔ n’asen mu no. Na onyi berɛbo no ho srade nka asaabo no ho. 16 Afei ɔsɔfo no nhyew wɔ afɔremuka no so sɛ aduan. Ɛyɛ afɔre huamhuam a wɔde ogya hyew. Srade no nyinaa yɛ Yehowa dea.+ 17 “‘Munnni srade anaa mogya biara.+ Ɛyɛ ahyɛde a mubedi so daa mo awo ntoatoaso nyinaa mu wɔ mo tenabea nyinaa.’”


Ahonhom wɔ hɔ—Wɔatra Asase so Pɛn Ansa na Wɔrewuwu Anaa?\nAwufo Ahonhom—So Wobetumi Aboa Wo Anaasɛ Wɔapira Wo? So Wɔwɔ Hɔ Ampa?\nKENKAN WƆ Abbey Afrikaans American Sign Language Amharic Arabic Argentinean Sign Language Armenian Attié Bambara Baoule Bulgarian Bété Cebuano Chichewa Chitonga Chitonga (Malawi) Chitumbuka Chopi Chuabo Chuukese Cibemba Costa Rican Sign Language Croatian Czech Drehu Dutch Ecuadorian Sign Language Efik English Estonian Fijian Finnish French Ga German Gitonga Greek Greenlandic Guatemalan Sign Language Guna Hiligaynon Hiri Motu Hmong (White) Hungarian Icelandic Iloko Indonesian Isoko Italian Japanese Japanese Sign Language Kabuverdianu Kachin Kalanga (Botswana) Kikaonde Kiluba Kinyakyusa Kinyarwanda Korean Kurdish Kurmanji (Caucasus) Kwangali Kwanyama Laotian Latvian Lhukonzo Lingala Luganda Lunda Luo Luvale Macedonian Macua Mahorian (Roman) Malagasy Malay Maori Mapudungun Maya Mexican Sign Language Miskito Moore Myanmar Nahuatl (Northern Puebla) Navajo Ndebele (Zimbabwe) Niuean Norwegian Nzema Oromo Panamanian Sign Language Papiamento (Curaçao) Persian Peruvian Sign Language Polish Portuguese Portuguese (Portugal) Quechua (Bolivia) Quichua (Imbabura) Rarotongan Romanian Russian Russian Sign Language Samoan Sango Saramaccan Senoufo (Cebaara) Serbian Serbian (Roman) Shona Sidama Spanish Spanish Sign Language Swahili Swedish Tagalog Tahitian Tajiki Tatar Tetun Dili Thai Tigrinya Tiv Tongan Tshiluba Tsonga Tswana Turkish Turkmen Tuvaluan Twi Ukrainian Urhobo Uruund Uzbek Valencian Venda Vietnamese Wayuunaiki Wolaita Xhosa Yacouba Yoruba Zulu\nƐnyɛ Nea Ahonhom Atra Asase so Pɛn na Wɔawuwu\nAhonhom wɔ hɔ! Ahonhom pa ne ahonhommɔne nyinaa wɔ ahonhom atrae a aniwa ntumi nhu hɔ no. So wɔyɛ nnipa a wɔatra asase so na wɔawuwu?\nDabi, wɔnte saa. Sɛ onipa wu a, ɔnkɔtra ahonhom wiase mu sɛnea nnipa pii susuw no. Yɛyɛ dɛn hu eyi? Efisɛ Bible no ka saa. Bible no yɛ nhoma a ɛka nokware a efi nokware Nyankopɔn koro pɛ a ne din de Yehowa no hɔ. Yehowa na ɔbɔɔ nnipa; na sɛ wowu a, onim nea ɛba wɔn so no yiye.—Dwom 83:18; 2 Timoteo 3:16.\nAdam fi dɔte mu, na ɔsan kɔɔ dɔte mu\nBible no se Onyankopɔn de “fam dɔte” nwenee Adam, onipa a odi kan no. (Genesis 2:7) Onyankopɔn de no too Paradise, Eden turo no mu. Sɛ Adam dii Onyankopɔn mmara so a, anka ɔrenwu; anka ɔda so ara te ase wɔ asase so nnɛ. Nanso bere a Adam hyɛɛ da buu Onyankopɔn mmara so no, Onyankopɔn ka kyerɛɛ no sɛ: “Wobɛsan akɔ dɔte mu, efisɛ emu na woyii wo fii. Woyɛ dɔte, na dɔte mu na wobɛsan akɔ.”—Genesis 3:19.\nDɛn na eyi kyerɛ? Na ɛhe na Adam wɔ ansa na Onyankopɔn rebɔ no afi dɔte mu? Na onni baabiara. Na ɔnyɛ honhom a wɔnwoo no a ɔwɔ soro. Na ɔnte nkwa mu. Enti bere a Yehowa kae sɛ Adam ‘bɛsan akɔ dɔte mu’ no, na ɔkyerɛ sɛ Adam bewu. Wankɔ ahonhom atrae. Wɔ owu mu no, Adam san bɛyɛɛ obi a onni nkwa mu, na ɔnte ase bio. Owu kyerɛ nkwa a enni hɔ.\nNa afoforo a wɔawuwu no nso ɛ? So wɔn nso wonni nkwa mu bio? Bible no bua sɛ:\n“Wɔn nyinaa [nnipa ne mmoa nyinaa] kɔ faako. Wɔn nyinaa fi dɔte mu, na wɔn nyinaa san kɔ dɔte mu.”—Ɔsɛnkafo 3:20.\n“Awufo de, wonnim biribiara.”—Ɔsɛnkafo 9:5.\n“Wɔn dɔ oo, wɔn tan oo, wɔn ninkuntwe oo, ayera dedaw.”—Ɔsɛnkafo 9:6.\n“Adwuma ne adwene ne nimdeɛ ne nyansa biara nni Adamoa mu a worekɔ no.”—Ɔsɛnkafo 9:10.\n“[Onipa] san kɔ ne dɔte mu; Da no ara ne nsusuwii yera.”—Dwom 146:4.\nAteasefo nkutoo na wobetumi ayɛ nneɛma yi\nSo ɛyɛ den ma wo sɛ wubegye kyerɛw nsɛm yi atom? Sɛ saa a, susuw eyi ho: Mmusua pii mu no, ɔbarima no yɛ adwuma nya sika de hwɛ ne fifo. Sɛ ɔbarima no wu a, n’abusua no taa ba ahokyere mu. Ɛtɔ da bi a, ne yere ne ne mma nni sika a ɛdɔɔso a wɔde bɛtɔ aduan mpo. Ebia ɔbarima no atamfo bɛyɛ wɔn ayayade. Afei bisa wo ho sɛ: ‘Sɛ saa ɔbarima no te ase wɔ ahonhom wiase no mu a, dɛn nti na ɔnkɔ so nhwɛ n’abusua no? Dɛn nti na ɔmmɔ n’abusua no ho ban mfi nnipa bɔne ho?’ Efisɛ nea kyerɛw nsɛm no ka no yɛ nokware. Ɔbarima no nni nkwa mu, na ontumi nyɛ hwee.—Dwom 115:17.\nAwufo ntumi mmoa wɔn a ɔkɔm de wɔn, na wontumi mmɔ wɔn a wɔyɛ wɔn ayayade no ho ban\nSo eyi kyerɛ sɛ awufo remma nkwa mu bio? Dabi, ɛnkyerɛ saa. Yɛbɛka owusɔre ho asɛm akyiri yi. Nanso ɛkyerɛ sɛ awufo nnim nea woyɛ. Wontumi nhu wo, wontumi nte nea woka, na wontumi nkasa nkyerɛ wo. Enhia sɛ wusuro wɔn. Wɔrentumi mmoa wo, na wɔrentumi mpira wo.—Ɔsɛnkafo 9:4; Yesaia 26:14.\nShare Share Ɛnyɛ Nea Ahonhom Atra Asase so Pɛn na Wɔawuwu\nƐnyɛ Nea Ahonhom Atena Asase So Pɛn Na Wɔawuwu\nHonhom Abɔde Ɔpepem Pii\nAtuatew wɔ Ahonhom Atenae\nAhonhommɔne Yɛ Awudifo!\nAdaemone Di Atoro sɛ Awufo Te Ase\nAdaemone Hyɛ Atua a Wɔtew Tia Onyankopɔn Ho Nkuran\nSom Yehowa, Na Ɛnyɛ Satan\nDaakye a Ɛyɛ Nwonwa\nParadise Asase No\nText Baabi a wubetumi atwe nneɛma akenkan Awufo Ahonhom—So Wobetumi Aboa Wo Anaasɛ Wɔapira Wo? So Wɔwɔ Hɔ Ampa?\nShare Share Awufo Ahonhom—So Wobetumi Aboa Wo Anaasɛ Wɔapira Wo? So Wɔwɔ Hɔ Ampa?


1 Mfiase no+ Onyankopɔn+ bɔɔ+ ɔsoro ne asase.+ 2 Na asase no wɔ hɔ kwa a hwee nni so, na na esum kata subun no ani,+ na Onyankopɔn adeyɛ tumi dii akɔneaba+ wɔ nsu no ani.+ 3 Na Onyankopɔn kae sɛ:+ “Hann mmra.” Na hann bae.+ 4 Afei Onyankopɔn hui sɛ hann no ye, na Onyankopɔn kyɛɛ hann ne esum+ no mu. 5 Na Onyankopɔn frɛɛ hann no Adekyee+ na ɔfrɛɛ esum no Adesae.+ Na ade sae na ade kyee, da a edi kan ni. 6 Na Onyankopɔn kae sɛ: “Ewim+ mmra nsu a ɛwɔ fam no ne nea ɛwɔ soro no ntam.”+ 7 Afei Onyankopɔn maa wim bae, na ɔpaee nsu a ɛwɔ ase ne nea ɛwɔ soro no ntam.+ Na ɛyɛɛ saa. 8 Na Onyankopɔn frɛɛ wim no Ɔsoro.+ Na ade sae na ade kyee, da a ɛto so abien ni. 9 Na Onyankopɔn kae sɛ: “Nsu a ɛwɔ ɔsoro ase no mmoaboa ano wɔ faako na asase kesee no nyi ne ho adi.”+ Na ɛyɛɛ saa. 10 Na Onyankopɔn frɛɛ baabi a ɛyɛ kesee no Asase,+ na ɔfrɛɛ nsu a aboaboa ano no Ɛpo.+ Na Onyankopɔn hui sɛ eye.+ 11 Na Onyankopɔn kae sɛ: “Sare mfifi asase so, afifide a ɛsow aba,+ nnua a ɛsow aba,+ emu biara nsow ne so ne n’aba+ wɔ asase so.” Na ɛyɛɛ saa. 12 Na sare fifii asase so, afifide a ɛsow aba sɛnea ne su te+ ne nnua a ɛsow aba sɛnea ne su te.+ Na Onyankopɔn hui sɛ eye. 13 Na ade sae na ade kyee, da a ɛto so abiɛsa ni. 14 Na Onyankopɔn kae sɛ: “Akanea mmra wim wɔ soro na ɛnkyɛ awia ne anadwo mu;+ na ɛnyɛ nsɛnkyerɛnne na ɛnkyerɛ mmere ne nna ne mfe.+ 15 Na ɛnyɛ akanea wɔ soro na ɛnhyerɛn asase so.”+ Na ɛyɛɛ saa. 16 Na Onyankopɔn yɛɛ* akanea akɛse abien, kanea kɛse paa no hyerɛn awia na ketewa no hyerɛn anadwo, na ɔyɛɛ nsoromma nso.+ 17 Saa na Onyankopɔn de sisii soro sɛ ɛnhyerɛn asase so,+ 18 na ɛnhyerɛn awia ne anadwo na ɛnkyɛ hann ne esum mu.+ Na Onyankopɔn hui sɛ eye.+ 19 Na ade sae na ade kyee, da a ɛto so anan ni. 20 Na Onyankopɔn kae sɛ: “Akra+ a ɛte ase nhyɛ nsu mu mã na ntuboa nso ntu mfa asase so wɔ wim.”+ 21 Na Onyankopɔn bɔɔ nsuboa akɛse+ ne akra a ɛte ase a wɔnenam+ nsu mu manyamanya nyinaa sɛnea wɔn su te, ne ntuboa a wɔwɔ ntaban nyinaa sɛnea wɔn su te.+ Na Onyankopɔn hui sɛ eye. 22 Afei Onyankopɔn hyiraa wɔn kae sɛ: “Monwo na monyɛ bebree na monhyɛ po mu nsu mu mã,+ na ntuboa nso nnɔ wɔ asase so.” 23 Na ade sae na ade kyee, da a ɛto so anum ni. 24 Na Onyankopɔn kae sɛ: “Akra a ɛte ase mmra asase+ so, afieboa+ ne mmoa a wɔwea+ ne wuram mmoa,+ sɛnea wɔn nyinaa su te.” Na ɛyɛɛ saa. 25 Na Onyankopɔn yɛɛ wuram mmoa ne afieboa ne mmoa a wɔwea asase so, sɛnea wɔn nyinaa su te.+ Na Onyankopɔn hui sɛ eye. 26 Na Onyankopɔn kae sɛ: “Ma yɛnyɛ+ onipa yɛn suban so+ sɛnea yɛte,+ na wonni asase ne ɛso mmoa nyinaa so, ɛpo mu mpataa ne wim ntuboa ne afieboa ne mmoa a wɔwea asase so nyinaa.”+ 27 Na Onyankopɔn bɔɔ onipa wɔ ne suban so, Onyankopɔn suban so na ɔbɔɔ no;+ ɔbarima ne ɔbea na ɔbɔɔ wɔn.+ 28 Na Onyankopɔn hyiraa+ wɔn, na Onyankopɔn ka kyerɛɛ wɔn sɛ: “Monwo+ na monnɔɔso na monhyɛ asase so mã na munni so,+ na ɛpo mu mpataa ne wim ntuboa ne mmoa a wɔnenam asase so nyinaa, munni wɔn so.”+ 29 Na Onyankopɔn kae sɛ: “Mede afifide a ɛsow aba wɔ asase so nyinaa ne nnua a ɛsow aba nyinaa ama mo.+ Ɛnyɛ aduan mma mo.+ 30 Na mede nhaban momono ama wuram mmoa nyinaa ne wim ntuboa nyinaa ne asase so mmoa nyinaa, kyerɛ sɛ akra a ɛte ase nyinaa, sɛ wonni.”+ Na ɛyɛɛ saa. 31 Afei Onyankopɔn huu biribiara a wayɛ, na na eye paa.+ Na ade sae na ade kyee, da a ɛto so asia ni.\n^ Hebri asɛmfua a wɔkyerɛɛ ase “yɛɛ” ne nea wɔakyerɛ ase “bɔɔ” wɔ nkyekyɛm 1, 21, 27, ne 2:3 no nyɛ ade koro. “Yɛɛ” betumi akyerɛ biribi a wɔde asi hɔ anaa wɔasiesie.


Wɔwoo Kofi Annan (1938-2018) wɔ Kumasi a ɛwɔ Ghana. N'awofo de Victoria ne Reginald Henry Annan. Wɔwoo no ataa na ne nuabea Efua Atta wuu 1991. Ne din Kofi kyerɛ sɛ wɔwoo no Fida.\nAdehyefie na wɔwoo Kofi Annan esan sɛ na ne wɔfa ne ne nanammarima mmienu no nyinaa yɛ ahenfo. N'agya Owura Henry Annan, a ɔyɛ Asanteni ne Fanteni ba, waree Victoria a ɔyɛ Fanteni. Ɔyɛɛ n'edwuma wɔ Lever Brothers Cocoa Comapany a na ɔyɛ Export Manager. Kofi Annan wɔ mma abien a ɔne Nigeriani Titi Alakija woe ansa wɔntam tetew mfe pii a etwam. Afei ɔne Nane Mania Annan a ofi Sweden na wɔaware a Nane nso wɔ ɛba baako wɔ aware dada bi mu.\n2.1 United Nations edwumayɛ\nFi afe 1954 kosi 1957 no, Kofi Annan kɔɔ Mfantsipim Skuul a ɛwɔ Cape Coast na ɛhɔ na osuaaa tema ne ahobrɛase. Wɔ 1957 a Annan wiee Mfantsipim Skuul no, ɔman Ghana nyaa faahodie a na ɔyɛ abibimana a edi kan. Wɔ 1958 mu no, Kofi Annan toaa adesua so wɔ Kumasi College of Science and Technology a afei wɔato no Kwame Nkrumah University of Science and Technology. Ɔfaa Ford Foundation nhyehyɛe so kɔɔ Macalester College wɔ St. Paul, Minnesota wɔ 1961 mu. Ɔkɔɔ adesua no so wɔ Graduate Institute of Information Studies wɔ Geneva, Switzerland fi 1961 kosi 1962. Fi 1971 kosi 1972 no ɔbɔɔ no ho mmɔden nyaa Master of Science abasobɔ fii MIT Sloan School of Manaagement hɔ.\nAfe 1962 mu no, Kofi Annan hyɛɛ edwumayɛ ase wɔ World Health Organisation sɛ Budget Officer. 1974 ne 1976 ntam no, na ɔhwɛ Ghana nsrahwɛ nsɛm so. Ɔsan kɔɔ United Nations (UN) na hɔ na ɔtenae kosi 2006 .\nBere a Kofi Annan wɔ UN no, na ɔhwɛ asomdwee mpontu wɔ wiase nyinaa. Saa mmere yi no basabasayɛ ne ɛko de owu pii brɛɛ Rwandaman. Na edwuma no yɛ den yiye nso Kofi Annan bɔɔ mmɔden yɛɛ nea ɛsɛ kosi mmere a asomdwee sanee Rwandafo.\nUnited Nations edwumayɛEdit\nWɔ December 13 1996 mu no UN mpanyinfo hyiaae no, wɔpaw Kofi Annan sɛ onni kuw no nhyehyɛe so. Amansan nyinaa tow aba de gyee no. Ankyɛ ara na wosuae Kofi Annan na da a edi kan wɔ afe 1997 mu no na ɔhyɛɛ edwumayɛ ase. Na Kofi Annan bedii n'anan mu a yɛfrɛ no Boutros Boutros-Ghali no, na ofi Egypt man mu enti Kofi Annan ne obibini a odii kan bɛtenaa U.N. ahengua no so. Kofi Annan mmɔdenbɔ nti no, mmere bae sɛ ɛwɔ sɛ ofi gua no so no, amansan nyinaa san toow aba de gyee no afe nnum. Eyi yɛ nwowa yiye esan sɛ na ɛwɔ sɛ abiban tena UN edwumakuw no ano mfe du pɛ nso wɔsaan toow n'aba nti no, abibiman dii mfe dunum a ebi nsii da.\nWɔ April, afe 2001 mu no, Kofi Annan tow nsa frɛɛ aman nyinaa sɛ wɔmmɔ dwetiriw a ɛbɛba ama aman a hɔn nni sika no, debɛhwɛ wɔn nnipa a wɔyɛ HIV/AIDS ayarefo.\nWɔ December 2001 mu no, Kofi Annan ne edwumakuw UN nyaa abasobɔ a ɛyɛ Nobel Asomdwee Abasobɔ wɔ edwuma a na wɔreyɛ sɛ asomdwee ne nkabom bɛba wiase afanan nyinaa.\nWɔ Amɛrika ne Britain aman ɛko a wɔreko wɔ Irak no, Kofi Annan buaa mmisae bi ano sɛ ɛko no tia UN mmra ne nhyehyɛe. Bere a aman abien yi reyɛ nhyehyɛe sɛ wɔbɛkɔ ako nno, Kofi Annan dii kan ka kyerɛɛ wɔn sɛ mma wɔn nkɔ ako wɔ bere a UN mpenee so. Wɔantie no enti eyi de mansotwe kakraa hyɛɛ Amɛrika ne UN ntam bere a na Kofi Annan rehwɛ kuw no so.\nWɔ Sudan nso a ɛko resi nno, Kofi Annan kɔɔ so hwehwɛɛ akwan a wɔbɛfa so de UN asogyafo akɔ ɔman no mu sɛnea basabasayɛ no so betwa. Ɔsan nso ne nkramokuw ne aman pii bɔɔ nkɔmmɔ ɛfa sɛnea wɔde faahodie bɛma mmaa ama wɔnn nso etumi abɔ bra a ɛbɛma wɔakoma atɔ wɔn yɛm sɛnea mmarima nya no no.\nNsɛm bi bɛttɔɔ dwa bere a Kofi Annan hwɛɛ UN kuw no so. Nea edi kan no ne sɛ, UN edwuma mu panyin a ɔhwɛ atukɔfo (refugees) so Ruud Lubbers benyaa asɛm bi. Ɛne sɛ atukɔfo yi a na ɛwɔ sɛ ɔhwɛ wɔn so no, nsɛm piee sɛ ɔde mmonaatow ne ne tumi a ɔwɔ no, de tiaa wɔn faahodie. Nsɛm no piee saa no, Kofi Annan kae sɛ nsɛm no nnyɛ nokware. Wɔyɛɛ nhwehwɛmu wiei no, ɛbaa sɛ Ruud Lubbers yɛɛ nea wɔkae nno ampa na nsɛm yi ammoa sɛnea amansan dwenee Kofi Annan yieyɛ ho.\nAsɛm foforo a ɛbɛtɔɔ dwa no ne sɛ, wɔ afe 2004 mu no, nsɛm piee sɛ edwumayɛkuw a ɛwɔ Switzerland a wɔfrɛ no Cotecua Inspection SA kotuaa Kofi Annan ba barima a yɛfrɛ no Kodwo sika bi. Na edwumayɛkuw yi adi kan anya apaw sɛ wɔnhwɛ UN nhyehyɛe bi so. Edwuma no ne sɛ wɔde aduan bɛgye fangoo (oil) efi Irak fo hɔ wɔ mmere a wohia aduann yiye. Sika a Kodwo Annan gyee no nti no, amanfo pii dwenee sɛ Kofi Annan faa kwan yi so bɔɔ nyansakorɔno. Mmom Kofi Annan hyehyɛɛ kuw sɛ wɔnhwɛ asɛm yi mu. Ɛkɔpiee sɛ Kofi Annan annyɛ nea ɛnsɛ naaso kuw a wɔhwɛɛ nsɛm yi mu no kaa sɛ tumi a anka ɔwɔ sɛ ɔdebɛhwɛ nsɛm a ɛfa sika ne nsɛm foforo bi so no, wɔnnye na wɔnfa mma obi foforo a ɛbɛyɛ n'edwuma pɔtee a ɔbɛyɛ. Eyi nso ammoa Kofi Annan nnwumayɛ sɛnea ɛsɛ.\nAmɛrika ne UN mansotwe nnso tiaa Kofi Annan nneyɛe pii. Kofi Annan abɛdiekyire Mark Malloch Brown kaa nsɛm tiaa Amɛrika no, Kofi Annan antia no na eyi hyɛɛ Amɛrika mpanyinfo pii abufuw. Eyi ne Irak ɛko a Amɛrika kɔe no de nsɛnsɛm hyɛɛ wɔnn ne UN ntam.\nWɔ Ɛbɔw 2005 mu no, Kofi Annan ka kyerɛɛ kuw no sɛ ɛyɛ ne pɛ sɛ wɔbɛsesa sɛnea kuw no yɛ n'edwuma ne sɛnea wɔahyehyew no. Ɔdetoo dwa sɛ ɔbɛpɛ sɛ nhyehyɛe no de tumi bɛma aman a wonni sika ɛne nea aman nnwaso nsɛm tia wɔn sɛnea amansan nyinaa betie amann nyinaa nsɛm de afa adwen wɔ sɛnea ɛsɛ sɛ nnipa tena fa.\nWɔ September 19 2006 mu no, Kofi Annan kaa wɔ amanpanyin nhyiemu wɔ New York sɛ, nsɛm a ɛda n'akoma so sɛ amanpanyin ne aman nkabomkuw no bɛhwɛ ɛne basabasayɛ ne mmra ntiae a ebu so wɔ wiase nyinaa. Ɔsan kaa sɛ ɛbɛyɛ n'anigye pii sɛ Abibiman begyae ɛko pii a wɔsɛe mpontunnwuma. Nso no, Israel ne Palestine fo nso nnyae ɛko a wɔako mfe pii ni.\nWɔ Mumu 11 2006 so no, Kofi Annan kaa ne nsɛm a etwa toɔ koraa na ɔttoo nsa frɛɛ aman a wɔwɔ tumi, nimdeɛ ne sika sɛ mma wɔnn nfa nea wɔwɔ no ntia aman a wonni bi na mmom wɔmmoa wɔn sɛnea aman nyinaa ne nnipa nyinaa bɛtena asomdwee mu.\nWikimedia Commons has media related to: Kofi Annan\nRetrieved from "https://ak.wikipedia.org/w/index.php?title=Kofi_Annan&oldid=20903"\nLast edited on 24 Ayɛwohomumu 2019, at 11:40\nThis page was last edited on 24 Ayɛwohomumu 2019, at 11:40.


Забур 124 CARS - Nnwom 124 AKCB\nma Israel nka,\nbere a nnipa tow hyɛɛ yɛn so,\n3bere a wɔn abufuw sɔre tiaa yɛn a\nanka wɔmemenee yɛn anikann;\n4anka nsuyiri no bebu afa yɛn so,\nanka ɔhweam no bɛtwe yɛn akɔ,\n5anka nsu a ano yɛ den no\nbɛpra yɛn kɔ.\n6Ayeyi nka Awurade a\nwamma ho kwan amma wɔamfa wɔn se antetew yɛn mu.\n7Yɛaguan sɛ anomaa\nafi ofirisumfo afiri mu;\nwɔabubu afiri no,\nAKCB : Nnwom 124


Bere a Wo Ba Adu ne Mmabunbere Mu\nASƐM A ƐDA SO Bible Yɛ Nhoma a Emu Nsɛm Yɛ Dɛ Kɛkɛ?\nMMOA A WƆDE MA ABUSUA NO Bere a Wo Ba Adu ne Mmabunbere Mu\nNSƐM A WOBISABISA Nyinsɛn mu Ɔbenfo Bi Kyerɛkyerɛ Ne Gyidi Mu\nBIBLE NO ADWENE Dadwen\nWIASE NSƐM Mmea ne Mmarima Ntam Nsɛm\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Ngangela Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Umbundu Urdu Vietnamese Xhosa Yoruba Zulu\nNyan! | No. 2 2016\nEbia a wobɛka sɛ, “Nnɛra yi ara na na abofra yi da me nan so.” Ɛyɛ nokware, nanso seesei ɔrekeka kɔ ne mmabunbere mu.\nSɛ wo ba du ne mmabunbere mu a, ɛnna fam efisɛ wadu bere a obetumi awo, na nsakrae pii ba ne nipadua mu. Ɛnde, dɛn na wobɛyɛ aboa abofra a ɔte saa?\nƐwɔ ne bere. Ebi deɛ hyɛ ase ntɛm, ebi nso deɛ gye bere kakra. Obi wɔ hɔ a, mfe nwɔtwe na ne deɛ afi ase, obi nso wɔ hɔ a, ɛbɛba no na wadi bɛyɛ mfe dunum. Nhoma a wɔato din Letting Go With Love and Confidence kaa sɛ, “Ɛsono bere a obiara deɛ hyɛ ase.”\nƐma ebinom yɛ basaa. Mmofra bi wɔ hɔ a, sɛ wodu wɔn mmabunbere mu a, wɔyɛ basaa. Abarimaa bi a yɛfrɛ no Jared * kaa sɛ, “Nsakrae a ɛbaa me ho no maa meyɛɛ basaa. Sɛ me ne me mfɛfo wɔ hɔ a, ɛyɛ a ɛyɛ me sɛ matom.” Sɛ nsaansaa anaa pimpɔs san gugu wɔn a, na asɛe asɛm no koraa. Kellie yɛ ababaa a wadi mfe 17, na ɔkaa sɛ: “Ná ɛyɛ me sɛ nkurɔfo hwɛ me dodo. M’adwene yɛɛ me sɛ me ho nyɛ fɛ, enti daa na ato su.”\nWɔn a wɔn deɛ ba ntɛm. Sɛ abaayewa bi du ne mmabunbere mu a, otumi hyia paa. Sɛ ne nufu fi ase bobɔ, na ne sisi trɛw a, nkurɔfo tumi serew no. Nhoma bi a wɔato din A Parent’s Guide to the Teen Years kaa sɛ, “Mmaayewa du saa bere no a, wɔn ho taa yɛ mmerante akɔnnɔ, enti ɛyɛ a wɔhaw wɔn.”\nObi du saa bere no a, ɛnkyerɛ sɛ wanyin. Mmebusɛm 22:15 ka sɛ: “Agyimisɛm kyekyere abofra koma ho.” Obi yɛ ɔbabun a ɛnkyerɛ sɛ saa asɛm no mfa ne ho. Nhoma bi a wɔato din You and Your Adolescent kaa sɛ, “Abofra bi wɔ hɔ a, wuhu no a asɛ wanyin, nanso ɛnkyerɛ sɛ obetumi asisi gyinae akɛse, anaa ɔbɛyɛ n’ade sɛ panyin, anaa obetumi adi ne ho so.”\nKa ho asɛm kyerɛ wo ba ansa na wadu hɔ. Sɛ ɔyɛ ɔbea a, ma onhu nneɛma a ɔyɛ bra a ɔbɛfa mu. Ɔyɛ barima nso a ma onhu sɛ ɛwom ara a ne ho bɛba. Wei ba putupuru; ɛmmɔ nkae. Etumi ma wɔn adwene tu fra na ebinom koraa deɛ, etumi bɔ wɔn hu paa. Sɛ wo ne wo ba resusuw ho a, mmɔ no hu na mmom ma onhu sɛ nyin na ɔrenyin.—Bible mu asɛm: Dwom 139:14.\nMfa biribiara nsie. Aberante bi a wɔfrɛ no John kaa sɛ: “Bere a m’awofo ne me reka nsakrae a ɛkɔ so mmabunbere mu no, wɔantumi anyi anim. Ɛkaa me nko a, anka wɔkaa no tẽẽ.” Alana nso yɛ ababaa a wadi mfe 17, na ɔkaa sɛ: “Me maame maa metee nsakrae a na ɛrekɔ so wɔ me nipadua mu no ase, nanso me yam a anka otumi kyerɛɛ me nea mɛyɛ wɔ ho.” Dɛn na awofo betumi asua afi mu? Ɛwom sɛ nsɛm a ɛte saa ka nna fam, nanso ɛsɛ sɛ awofo mia wɔn ani bue nsɛm ani so kyerɛ wɔn mma.—Bible mu asɛm: Asomafo Nnwuma 20:20.\nBisa nsɛm a ɛbɛma wo ba no akasa. Ebia wo ba reyɛ adu ne mmabunbere mu, na wopɛ sɛ wo ne no bɔ nkɔmmɔ ma ohu nea ɔbɛfa mu. Wobɛyɛ no sɛn? Sɛ ɔyɛ ɔbea a, wubetumi abisa no sɛ, “Woate sɛ wo sukuufo no bi ayɛ bra?” “Wɔn a wɔahyɛ ase rebobɔ nufu no, ɛyɛ a sukuufo no di wɔn ho fɛw?” Ɔyɛ abarimaa nso a, wubetumi abisa no sɛ, “Mmofra bi wɔ mo sukuu mu a wɔanyin apua?” “Ɛyɛ a sukuufo no serew wɔn anaa?” Sɛ wo ne wo ba taa bɔ nkɔmmɔ ma ɔka nea ne mfɛfo refa mu a, ɛma ɛyɛ mmerɛw sɛ obebue ne koma mu akyerɛ wo. Wo ba no rekasa a, fa Bible mu afotu yi yɛ adwuma: “Obiara nyɛ ntɛm ntie asɛm, ɔnyɛ nyaa nkasa.”—Yakobo 1:19.\nBoa wo ba na ‘ɔnkora nyansa ne adwempa.’ (Mmebusɛm 3:21) Sɛ abofra du ne mmabunbere mu a, ɛnyɛ ne nipadua anaa ne nneyɛe nko ara na ɛsesa. Saa bere no nso, osua sɛnea obesi gyinae pa daakye. Enti wo ba du saa bere no a, ɛhɔ na ɛsɛ sɛ wunya adagyew tete no paa ma ohu sɛnea ɔbɛbɔ ne bra.—Bible mu asɛm: Hebrifo 5:14.\nMma w’abam mmu. Ɛyɛ den ma mmabun bebree sɛ wɔbɛka wɔn asɛm akyerɛ obi, nanso mma ɛnhaw wo sɛ wo ne wo ba bɛbɔ nkɔmmɔ ama no ahu nea ɔbɛfa mu. Nhoma a wɔato din You and Your Adolescent kaa sɛ: “Ɛtɔ da a mmofra bi yɛ wɔn ho sɛ wɔn ani nnye saa nkɔmmɔ no ho, nanso wobɛhwɛ na wɔredwen nea woreka no ho paa.”\n^ nky. 8 Yɛasesa din no bi.\n“Sɛnea woyɛɛ me no yɛ hu na ɛyɛ nwonwa.”—Dwom 139:14.\n‘Mamfa nea mfaso wɔ so a ɛsɛ sɛ meka kyerɛ mo biara ankame mo.’—Asomafo Nnwuma 20:20.\n‘Wɔn a wɔn ho akokwaw no de wɔn adwene yɛ adwuma ma etumi hu papa ne bɔne mu nsonsonoe.’—Hebrifo 5:14.\n“Bere a miduu me mmabunbere mu no, m’awofo boaa me paa, ɛnkanka me maame. Onyaa abotare kaa biribiara kyerɛɛ me, enti na minim nea mɛfa mu nyinaa. Wei nti saa bere no duu so no, biribiara ammɔ me hu. Ade a na ayɛ sɛ mmusu no, m’awofo maa ɛyɛɛ mmerɛw koraa.”—Marie; wadi mfe 16.\n“M’awofo maa mihuu sɛ wɔwɔ hɔ ma me. Nea enti a mereka saa ne sɛ, wɔyɛɛ nneɛma bi maa mihuu sɛ wommu me abofra bio. Sɛ wɔreba me dan mu oo, wɔne me rekasa oo, mihu sɛ wobu me. Ade baako a wɔyɛ maa m’ani gyei koraa ne sɛ woyii wɔn yam kaa biribiara kyerɛɛ me ansa na ɛredu so.”—Joan; wadi mfe 18.\nNo. 2 2016 | Bible Yɛ Nhoma a Emu Nsɛm Yɛ Dɛ Kɛkɛ?\nNYAN! No. 2 2016 | Bible Yɛ Nhoma a Emu Nsɛm Yɛ Dɛ Kɛkɛ?


17 Afei ɔka kyerɛɛ n’asuafo no sɛ: “Nea ɛbɛyɛ biara hintiduato bɛba.+ Nanso nea ɛnam no so bɛba no nnue!+ 2 Anka eye ma no sɛ wɔde owiyammo bɛsɛn ne kɔn mu akɔtow no ato po mu,+ sen sɛ ɔbɛto nketewa yi mu biako hintidua.+ 3 Momma mo ani mmra mo ho so. Sɛ wo nua yɛ bɔne bi a ka n’anim,+ na sɛ onu ne ho a fa firi no.+ 4 Sɛ mpo ɔyɛ wo bɔne mpɛn ason da koro na ɔsan ba wo nkyɛn mpɛn ason ka sɛ, ‘Manu me ho’ a, fa firi no.”+ 5 Na asomafo no ka kyerɛɛ Awurade sɛ: “Ma yɛn gyidi nyɛ kɛse.”+ 6 Na Awurade kae sɛ: “Sɛ mowɔ gyidi a ne kɛse te sɛ sinapi aba a, anka mobɛka akyerɛ saa sikamino dua yi sɛ, ‘Tutu na kosi po mu!’ na anka ebetie mo.+ 7 “Mo mu hena na ɔwɔ akoa a ɔrefuntum asase anaasɛ ɔrehwɛ mmoa, na sɛ ofi afuw mu ba a ɔbɛka akyerɛ no sɛ, ‘Yɛ ntɛm bra bɛtena adidipon ho’? 8 Mmom no, so ɔrenka nkyerɛ no sɛ, ‘Siesie biribi ma minni anwummere yi, na bɔ wo ho so som me kosi sɛ medidi anom awie, na ɛno akyi no wubetumi adidi anom’? 9 Ɔbɛda akoa no ase sɛ wayɛ nea wahyɛ no no anaa? 10 Enti mo nso, sɛ moyɛ nea wɔahyɛ mo nyinaa wie a, monka sɛ, ‘Yɛyɛ nkoa a mfaso nni yɛn so.+ Nea ɛsɛ sɛ yɛyɛ ara na yɛayɛ no.’” 11 Na ɛbae sɛ ɔrekɔ Yerusalem no ɔfaa Samaria ne Galilea.+ 12 Na ɔreyɛ adu akuraa bi ase no, mmarima akwatafo du huu no,+ nanso wɔsɔre gyinaa akyirikyiri. 13 Na wɔmaa wɔn nne so kae sɛ: “Yesu, Ɔkyerɛkyerɛfo, hu yɛn mmɔbɔ!”+ 14 Na ohuu wɔn no ɔka kyerɛɛ wɔn sɛ: “Monkɔ na momfa mo ho nkɔkyerɛ asɔfo no.”+ Na bere a wɔrekɔ no wɔn ho fii.+ 15 Bere a wɔn mu biako hui sɛ ne ho asan no no, ɔsan bae de nne kɛse hyɛɛ Onyankopɔn anuonyam.+ 16 Na ɔde n’anim butuw Yesu nan ase+ daa no ase; na ɔyɛ Samariani.+ 17 Yesu buae sɛ: “Ɛnyɛ du na wɔn ho fii? Na baakron a wɔaka no wɔ he? 18 Enti wɔanhu wɔn mu biara a wasan n’akyi de anuonyam rebrɛ Onyankopɔn sɛ ɔbarima a ofi ɔman foforo mu yi?” 19 Ɛnna ɔka kyerɛɛ no sɛ: “Sɔre na kɔ; wo gyidi ama wo ho asan wo.”+ 20 Na bere a Farisifo no bisaa no bere a Onyankopɔn ahenni bɛba no,+ obuaa wɔn kae sɛ: “Onyankopɔn ahenni no remma mma wonhu no pefee, 21 na wɔrenka nso sɛ ‘Hwɛ ha!’ anaasɛ ‘Ɛhɔ!’+ Efisɛ Onyankopɔn ahenni no wɔ mo mfinimfini.”+ 22 Afei ɔka kyerɛɛ asuafo no sɛ: “Nna bi bɛba a mobɛpɛ sɛ muhu onipa Ba no nna no mu biako nanso morenhu.+ 23 Na nnipa bɛka akyerɛ mo sɛ, ‘Monhwɛ hɔ!’+ anaasɛ ‘Monhwɛ ha!’ Monnkɔ na munnni wɔn akyi.+ 24 Na sɛnea anyinam+ ma ne hann hyerɛn fi ɔsoro ase fã bi kɔ ɔsoro ase fã foforo no, saa ara na onipa Ba+ no bɛyɛ. 25 Nanso nea edi kan no, ɛsɛ sɛ ohu amane bebree na awo ntoatoaso yi po no.+ 26 Bio nso, sɛnea ɛyɛe wɔ Noa nna no mu no,+ saa ara na ɛbɛyɛ wɔ onipa Ba no nna no nso mu:+ 27 na wodidii, wɔnomee, mmarima warewaree, wɔde mmea memaa aware, kosii da a Noa kɔhyɛn adaka no mu na nsuyiri no ba bɛsɛee wɔn nyinaa no.+ 28 Saa ara na ɛyɛe wɔ Lot nna no mu:+ wodidii, wɔnomee, wɔtɔe, wɔtɔnee, woduae, wosisii adan. 29 Na da a Lot fii Sodom no, ogya ne sufre tɔ fii soro bɛsɛee wɔn nyinaa.+ 30 Saa ara na ɛbɛyɛ da a wobeyi onipa Ba no adi no.+ 31 “Saa da no, mma onipa a ɔwɔ ɔdan atifi a ne nneɛma wɔ fie hɔ no nnsi fam mmmɛfa, na onipa a ɔwɔ afuw mu no, mma ɔno nso nnsan mmmɛfa nneɛma a ɛwɔ akyi no. 32 Monkae Lot yere no.+ 33 Obiara a ɔhwehwɛ sɛ ɔbɛkora ne kra so no, ɔbɛhwere, na obiara a ɔbɛhwere no bɛkora so.+ 34 Mise mo sɛ, saa anadwo no mmarima baanu bɛda mpa biako so; wɔbɛfa obiako akɔ na wɔagyaw nea ɔka ne ho no.+ 35 Mmea baanu bɛyam ade wɔ owiyammo koro so; wɔbɛfa obiako akɔ na wɔagyaw nea ɔka ne ho no.”+ 36 —— 37 Enti wobua see no sɛ: “Awurade, ɛhe?” Ɔka kyerɛɛ wɔn sɛ: “Nea afunu wɔ no,+ ɛhɔ ara nso na akɔre bɛboa wɔn ho ano.”+


16 Afei Lewi+ ba Kohat+ ba Yisar+ ba Kora+ ne Eliab+ mma Datan+ ne Abiram+ ne Pelet ba On a wofi Ruben+ abusuakuw mu no sɔre gyinae. 2 Na wɔne Israel mpanyimfo ahanu aduonum a wɔyɛ baguafo a wɔwɔ din sɔre tiaa Mose. 3 Wɔsoaa wɔn ho kɔɔ+ Mose ne Aaron so, na wɔka kyerɛɛ wɔn sɛ: “Yɛabrɛ mo! Asafo yi nyinaa nso yɛ nnipa kronkron,+ na Yehowa wɔ wɔn mu.+ Adɛn nti na moama mo ho so wɔ Yehowa asafo so saa?”+ 4 Bere a Mose tee saa no, ɔde n’anim butuw fam. 5 Afei ɔka kyerɛɛ Kora ne ne baguafo no nyinaa sɛ: “Ɔkyena anɔpa Yehowa bɛkyerɛ nea ɔyɛ ne dea,+ nea ɔyɛ kronkron+ ne nea ɛsɛ sɛ ɔba n’anim,+ na nea obeyi no+ no na ɔbɛba n’anim. 6 Kora, wo ne wo baguafo nyinaa+ nyɛ eyi: Momfa ogya kukuwa+ 7 na momfa ogya ne aduhuam ngu mu mmra Yehowa anim ɔkyena, na nea Yehowa beyi no+ no, ɔno ne kronkronni. Afei de, mabrɛ mo, Lewi mma!”+ 8 Mose toaa so ka kyerɛɛ Kora sɛ: “Lewi mma, mesrɛ mo muntie. 9 Mususuw sɛ ɛyɛ ade ketewa sɛ Israel Nyankopɔn ankasa atew mo+ afi Israel asafo yi ho sɛ monyɛ adwuma wɔ Yehowa ntamadan mu na munnyina asafo no anim nsom+ wɔn anaa? 10 Ɛyɛ ade ketewa sɛ wama wo ne wo nuanom Lewifo no abɛn no? Eyi nyinaa akyi no, morepɛ asɔfodi no nso aka ho?+ 11 Ɛyɛ Yehowa na wo ne wo baguafo yi nyinaa asɔre atia no.+ Aaron de, ɔne hena a munwiinwii hyɛ no?”+ 12 Akyiri yi Mose soma kɔfrɛɛ Eliab mma Datan ne Abiram+ sɛ wɔmmra, nanso wɔkae sɛ: “Yɛremma baabiara!+ 13 Woapia yɛn afi ɔman a nufusu ne ɛwo sen wɔ so so sɛ yemmewuwu wɔ sare so.+ Ɛnnɔɔso mma wo, afei wopɛ sɛ wudi yɛn so bakomasɛm nso?+ 14 Asase a nufusu ne ɛwo sen wɔ so+ a wokae sɛ wode yɛn bɛba so na woama yɛn mfuw ne bobeturo no wɔ he? Adɛn, wopɛ sɛ wututu mmarima no ani anaa? Yɛremma baabiara!” 15 Mose tee saa no, ne bo fuwii na ɔka kyerɛɛ Yehowa sɛ: “Nhwɛ wɔn aduan afɔre.+ Minnyee wɔn afurum biako mpo, na menyɛɛ wɔn mu biara bɔne nso.”+ 16 Afei Mose ka kyerɛɛ Kora sɛ:+ “Wo ne wo baguafo no nyinaa ne Aaron mmra Yehowa anim+ ɔkyena. 17 Obiara mfa ogya kukuwa na ɔmfa aduhuam ngu so, na obiara mfa ne kukuwa mmra Yehowa anim. Ɛbɛyɛ ogya nkukuwa ahanu aduonum, na wo ne Aaron nso, obiara mfa ne kukuwa mmra.” 18 Enti wɔn mu biara faa ne kukuwa de ogya ne aduhuam guu mu na wobegyinaa ahyiae ntamadan no ano, wɔne Mose ne Aaron. 19 Bere a Kora maa asafo no nyinaa bɔɔ wɔn so gua+ wɔ ahyiae ntamadan no ano no, Yehowa yii n’anuonyam adi kyerɛɛ asafo no nyinaa.+ 20 Afei Yehowa ka kyerɛɛ Mose ne Aaron sɛ: 21 “Montwe mo ho+ mfi nkurɔfo yi ho na mensɛe+ wɔn mprempren yi ara.” 22 Wɔtee saa no, wɔde wɔn anim butubutuw fam kae sɛ: “Onyankopɔn, wo a woma honam nyinaa honhom,+ onipa biako bɔne nti wobɛma w’abufuw apae agu asafo yi nyinaa so?”+ 23 Yehowa nso ka kyerɛɛ Mose sɛ: 24 “Ka kyerɛ asafo no sɛ, ‘Mumfi Kora ne Datan ne Abiram+ ntamadan no ho ntɛm!’” 25 Ɛnna Mose sɔre kɔɔ Datan ne Abiram nkyɛn, na Israel mpanyimfo+ ne no kɔe. 26 Afei ɔka kyerɛɛ asafo no sɛ: “Montwe mo ho mfi nnipa abɔnefo yi ntamadan ho, na mommfa mo nsa nnka wɔn biribiara+ na wɔampra mo anka wɔn bɔne ho ankɔ.” 27 Na ntɛm ara wɔtwee wɔn ho fii Kora ne Datan ne Abiram ntamadan ho. Na Datan ne Abiram ne wɔn yerenom ne wɔn mmabarima ne wɔn mma nketewa nyinaa fii adi begyinagyinaa wɔn ntamadan ano.+ 28 Afei Mose kae sɛ: “Eyi na ɛbɛma moahu sɛ Yehowa na asoma me sɛ menyɛ eyinom nyinaa,+ na emfi m’ankasa:+ 29 Sɛ nnipa yi wu sɛnea obiara wu anaasɛ asotwe a nnipa nyinaa nya no bi ba wɔn so+ a, ɛnde na ɛnyɛ Yehowa na asoma me.+ 30 Na sɛ Yehowa yɛ biribi foforo+ na ɔma asase bue n’anom mene wɔn+ ne nea wɔwɔ nyinaa ma wɔkɔ Adamoa* mu anikan+ a, afei mubehu ampa sɛ nnipa yi ayɛ Yehowa so aniammɔho.”+ 31 Owiee kasa no ara pɛ na asase a wogyina so no mu paee.+ 32 Afei asase no mu buei na ɛmenee wɔne wɔn fiefo ne Kora ho nnipa ne wɔn agyapade nyinaa.+ 33 Enti wɔne wɔn a wɔka wɔn ho nyinaa wuraa asase mu. Wɔkɔɔ Adamoa mu anikan, na asase kataa wɔn so+ maa wɔn ase hyew fii asafo no mu.+ 34 Afei bere a Israelfo a wɔwɔ hɔ no tee sɛ wɔreteɛteɛm no, wɔn nyinaa guan fii hɔ kae sɛ: “Anhwɛ a na asase amene yɛn nso!”+ 35 Na ogya fi Yehowa hɔ+ bɛhyew mmarima ahanu aduonum a na wokurakura aduhuam no.+ 36 Afei Yehowa ka kyerɛɛ Mose sɛ: 37 “Ka kyerɛ ɔsɔfo Aaron ba Eleasar sɛ onyi ogya nkukuwa+ no mfi ogya no mu, na si so kyerɛ no sɛ, ‘Piapia ogya no fi ho efisɛ ɛyɛ kronkron. 38 Ogya nkukuwa a nnipa a wɔyɛɛ wɔn ankasa kra bɔne+ yi kurakura no yɛ kronkron. Wɔmmobɔ so nyɛ no ntraantraa mfa nkata afɔremuka no ho.+ Esiane sɛ wɔde baa Yehowa anim nti, ɛyɛ ade kronkron. Ma ɛnyɛ sɛnkyerɛnne mma Israelfo no.’”+ 39 Enti ɔsɔfo Eleasar faa ogya nkukuwa+ a nnipa a wɔhyewee no de bae no na ɔbobɔɔ so de yɛɛ ade a wɔde bɛkata afɔremuka no ho. 40 Ɛbɛyɛɛ nkae ade maa Israelfo sɛ ɛnsɛ sɛ onipahunu biara+ a omfi Aaron abusua mu hyew aduhuam wɔ Yehowa anim.+ Afei nso na ɛbɛkae wɔn na obiara anyɛ sɛ Kora ne ne bagua no,+ sɛnea Yehowa nam Mose so ka kyerɛɛ no no. 41 Nanso ade kyee ara pɛ na Israel asafo no nyinaa fii ase nwiinwii tiaa Mose ne Aaron+ sɛ: “Mo saa nkurɔfo yi na moakum Yehowa nnipa.” 42 Afei bere a nnipa no piaa wɔn ho baa Mose ne Aaron so no, wɔde wɔn ani kyerɛɛ ahyiae ntamadan no. Na Yehowa anuonyam puei.+ 43 Afei Mose ne Aaron begyinaa ahyiae ntamadan no anim.+ 44 Na Yehowa ka kyerɛɛ Mose sɛ: 45 “Mumfi asafo yi mu na mentɔre wɔn ase mprempren yi ara.”+ Na wɔde wɔn anim butubutuw fam.+ 46 Afei Mose ka kyerɛɛ Aaron sɛ: “Yɛ ntɛm, fa ogya kukuwa na yi afɔremuka no so gya no bi gu so+ na fa aduhuam gu so na kɔ asafo no nkyɛn kɔpata ma wɔn,+ efisɛ Yehowa bo afuw.+ Ɔhaw no afi ase!” 47 Ɛhɔ ara na Aaron kɔfaa kukuwa no, sɛnea Mose kae no, na otuu mmirika kɔɔ asafo no mu. Oduu nnipa no mu no, na ɔhaw no afi ase dedaw, na ɔde aduhuam guu so pata maa ɔman no. 48 Afei obegyinaa wɔn a wɔawu ne wɔn a wonwui no ntam,+ na mmusu no gyaee.+ 49 Nnipa a mmusu a ɛbae yi ma wowuwui no nyinaa yɛ mpem dunan ne ahanson. Wɔn a Kora asɛm no nti wowuwui no nka ho. 50 Bere a Aaron san baa Mose nkyɛn wɔ ahyiae ntamadan no ano no, na mmusu no agyae.


KENKAN WƆ Afrikaans Albanian Alur Amharic Amis Arabic Armenian Aymara Azerbaijani Bashkir Bassa (Cameroon) Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Italian Japanese Kabiye Kannada Kikamba Kikaonde Kikuyu Kiluba Kinyarwanda Kirghiz Kirundi Kisonge Korean Kurdish Kurmanji Kurdish Kurmanji (Caucasus) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Marathi Marshallese Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Ndebele (Zimbabwe) Ndonga Nepali Ngabere Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Punjabi Quechua (Ancash) Romanian Russian Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Tetun Dili Thai Tigrinya Tiv Tok Pisin Tongan Totonac Tsonga Tswana Turkish Turkmen Tuvaluan Twi Tzeltal Tzotzil Ukrainian Uzbek Venda Wolaita Xhosa Yoruba Zande Zapotec (Isthmus) Zulu\nALLEN * ka sɛ: “Merebɛkɔ no, na ɛyɛ den ma me paa. Ná minnim sɛ menya nnamfo anaasɛ anuanom begye me fɛw so.” Allen resua sɛnea ɔbɛtena asafo foforo a wakɔ mu no. Efi ne kurom rekɔ hɔ bɛyɛ akwansin 900 (bɛboro kilomita 1,400).\nWo nso, sɛ woakɔ asafo foforo mu a, ebia ayɛ den ama wo. Dɛn na ɛbɛboa wo ama w’ani aka? Sɛnea na wohwɛ kwan no, sɛ amma saa a, dɛn na wobɛyɛ? Sɛ nso ɛnyɛ wo na woakɔ asafo foforo mu, na afoforo mmom na wɔaba asafo a wowom a, dɛn na wubetumi ayɛ ama nneɛma ayɛ mmerɛw ama wɔn?\nWOBƐYƐ DƐN AMA W’ANI AKA NA WOANYA NKƆSO?\nMa yɛnhwɛ nhwɛso yi: Sɛ wotu dua fi baabi a esi kosi baabi foforo a, ɛbotow. Sɛ wotu dua ase a, wɔtaa twitwa ne ntini dodow no ara sɛnea ɛbɛyɛ a sɛ wɔde rekɔ baabi a wɔremmrɛ. Wɔsan dua pɛ a, ɛsɛ sɛ dua no nya ntini foforo ntɛm ara. Saa ara na ebia asafo foforo mu a woakɔ no ama woabotow. Ná woagye “ntini” wɔ asafo a wowom no mu. Ná wowɔ nnamfo a w’ani ka wɔn ho, na na woyɛ nneɛma bi wɔ Yehowa som mu a akokwaw wo. Afei sɛ yɛbɛka a, ɛsɛ sɛ wunya ntini foforo na ama w’ani aka asafo foforo no mu. Dɛn na ɛbɛboa wo ama woayɛ saa? Fa Bible nnyinasosɛm yɛ adwuma. Ma yensusuw ebi ho nhwɛ.\nOnipa a ɔkenkan Onyankopɔn Asɛm daa no bɛyɛ “sɛ dua a wɔadua wɔ nsuten ho, a ɛsow aba ne bere mu, na n’ahaban mpo, na nea ɔyɛ biara bewie yiye.”—Dw. 1:1-3.\nSɛ dua bɛkɔ so anya ahoɔden a, ɛsɛ sɛ ɛtwe nsu daa fi baabi a ebenya bi. Saa ara na sɛ Kristoni ne Onyankopɔn ntam bɛkɔ so ayɛ kama a, gye sɛ osua Onyankopɔn Asɛm daa. Enti kɔ so kenkan Bible da biara, na kɔ asafo nhyiam daa. Kɔ so yɛ abusua som na w’ankasa nso sua ade. Biribiara a na ɛboa wo ma wosom Yehowa wɔ asafo a na wowom no, wubehia wɔ asafo foforo a woakɔ mu no nso.\n“Nea ɔma ebinom mee no, ɔno nso, wɔbɛma wamee.”—Mmeb. 11:25.\nSɛ woyere wo ho yɛ asɛnka adwuma no a, ɛbɛhyɛ wo den, na ɛrenkyɛ koraa w’ani bɛka. Kevin yɛ ɔpanyin wɔ Kristofo asafo no mu. Ɔka sɛ: “Nea ɛboaa me ne me yere paa ne sɛ, bere a yɛkɔɔ yɛn asafo foforo no mu no, ntɛm ara na yɛyɛɛ akwampaefo aboafo. Ankyɛ koraa na yehuu anuanom a wɔwɔ asafo no mu, akwampaefo, ne asasesin no mu.” Roger nso tu kɔɔ baabi. Efi baabi a na ɔte kan no rekɔ hɔ bɛboro akwansin 1,000 (bɛboro kilomita 1,600). Ɔka sɛ: “Nea woyɛ paa a ɛbɛma w’ani aka asafo foforo a woakɔ mu ne sɛ, wobɛtaa akɔ asɛnka. Afei nso, ma mpanyimfo no nhu sɛ dwumadi biara a wɔde bɛma wo no, wobɛyɛ; ebia wobɛboa ama wɔasiesie Ahenni Asa so, wubetumi asi obi ananmu ayɛ dwumadi bi, anaa woakɔfa onua bi aba asafo nhyiam. Sɛ anuanom mmarima ne mmea hu onua bi a waba wɔn asafo mu foforo sɛ ɔwɔ ahofama a ɛte saa a, ɛrenyɛ den koraa sɛ wɔbɛbɛn no.”\n“Montrɛw mo komam.”—2 Kor. 6:13.\nTrɛw wo dɔ mu. Melissa ne n’abusua kɔɔ asafo foforo mu. Wɔde sii wɔn ani so sɛ wɔbɛhwehwɛ nnamfo foforo. Ɔka sɛ: “Ná yɛne anuanom bɔ fekuw wɔ Ahenni Asa so ansa na yɛafi asafo nhyiam no ase. Yɛpɔn nso a, na yɛyɛ saa ara. Saa a yɛyɛe no ma yenyaa bere kyiakyiaa anuanom ne wɔn bɔɔ nkɔmmɔ kɔɔ akyiri.” Wei boaa abusua no nso ma wohuu anuanom din ntɛm paa. Bio nso, wɔsom afoforo ahɔho de trɛw wɔn dɔ mu, na ɛmaa wɔne wɔn nnamfo foforo no ayɔnkofa mu yɛɛ den. Ɔde kaa ho sɛ: “Yegyee afoforo fon nɔma, ɛnna wɔn nso gyee yɛn de. Yɛyɛɛ saa sɛnea ɛbɛyɛ a wohia yɛn a wɔn nsa bɛka yɛn na yɛne wɔn abom ayɛ asafo no mu nnwuma ne nneɛma foforo.”\nSɛ ɛyɛ wo den sɛ wo ne nnipa a wunnim wɔn bɛbɔ nkɔmmɔ a, wubetumi afi ase nkakrankakra. Nea wubetumi ayɛ ni. Sɛ wuhyia obi na sɛ mpo biribiara nyɛ wo sɛ serew a, bɔ mmɔden serew. Sɛ woserew a, ɛbɛma afoforo abɛn wo. Efisɛ Bible ka sɛ: “Aniwa a ɛhyerɛn ma koma di ahurusi.” (Mmeb. 15:30) Rachel tu fii baabi a wɔtetee no kɔtenaa akyirikyiri baabi. Ɔka sɛ: “Mefɛre ade paa. Ɛtɔ da a, meyere me ho paa ansa na matumi ne anuanom mmarima ne mmea a wɔwɔ m’asafo foforo no mu abɔ nkɔmmɔ. Sɛ midu Ahenni Asa so a, mehwehwɛ obi a ɔno nko ara te hɔ a ɔne obiara mmɔ nkɔmmɔ. Ebia na onii no fɛre ade te sɛ me ara.” Adɛn nti na womfa nyɛ wo botae sɛ asafo nhyiam biara ase no, wo ne obi a wo ne no mmɔɔ nkɔmmɔ da bɛkasa ansa na nhyiam no afi ase anaa wobɛyɛ saa bere a moapɔn?\nƐtɔ da nso a, mfiase no ebia w’ani begye sɛ woahyia nnipa foforo. Nanso ɛbɛyɛ kakra no, na w’anim akokwaw wɔn anim, na wɔnyɛ nnipa foforo mma wo bio. Ɛba saa a, ebehia sɛ wokɔ so yere wo ho hwehwɛ nnamfo foforo.\nWotu dua fi baabi a esi a, ɛbotow, nanso wɔsan dua a, enya ntini foforo\nMA WO HO BERE FA HU NNEƐMA ANI SO\nNnua bi wɔ hɔ a, ɛkyɛ kakra ansa na atumi agye ntini wɔ mmeae foforo a wɔatutu akosi no. Saa ara na ɛnyɛ obiara na ɔkɔ asafo foforo mu a, n’ani ka ntɛm. Sɛ wutui akyɛ kakra, nanso w’ani da so yɛ wo totɔtotɔ a, fa Bible nnyinasosɛm a edidi so yi yɛ adwuma na ebetumi aboa wo:\n“Mommma yɛmmmrɛ papayɛ mu, na sɛ yɛampa abaw a, yebetwa so aba bere a ɛsɛ mu.”—Gal. 6:9.\nSɛ w’ani nnya nkae sɛnea na wohwɛ kwan a, tɔ wo bo ase na w’ani bɛka. Nhwɛso bi ni. Sɛ wɔde asɛmpatrɛwfo a wɔatete wɔn wɔ Gilead kɔ aman foforo so a, wɔn mu pii tena hɔ mfe bi ansa na wɔasan akɔ wɔn ankasa man mu nsrahwɛ. Wɔyɛ saa a, ɛboa wɔn ma wɔne anuanom a wɔwɔ aman a wɔde wɔn akɔ hɔ no nya ayɔnkofa a emu yɛ den, na ɛma wohu ɛhɔ asetena.\nAlejandro atena asafo ahorow mu, na onim sɛ wokɔ asafo foforo mu a, egye bere ansa na w’ani aka. Ɔka sɛ: “Bere a etwa to a yetu fii baabi a yɛte no, me yere kae sɛ, ‘Me nnamfo nyinaa wɔ asafo a na yɛwom no mu!’” Ɔka kyerɛɛ ne yere sɛ, bere bi a wotu fii baabi a na wɔte mfe mmienu a atwam no, asɛnkoro yi ara na ɔkae. Nanso, saa mfe mmienu no mu no, ne yere ani kaa afoforo ho, na nnipa a na onnim wɔn no bɛyɛɛ ne nnamfo paa.\n“Nka sɛ: ‘Dɛn nti na kan nna no ye sen nnɛ?’ na nyansa nnim sɛ wubebisa saa.”—Ɔsɛnk. 7:10.\nMfa asafo a woakɔ mu foforo no ntoto nea na wowom no ho. Nhwɛso bi ni. Ebia anuanom a wɔwɔ asafo foforo a woakɔ mu no mpɛ kasa koraa anaa wɔpɛ kasa. Sɛnea w’ani begye ho sɛ wɔde wɔn adwene besi wo suban pa so no, wo nso yɛ saa ara. Anuanom a wɔatu akɔ baabi foforo no, ebinom ho adwiriw wɔn ama wɔabisa wɔn ho sɛ, ‘Medɔ “anuanom nyinaa” ampa?’—1 Pet. 2:17.\n“Monkɔ so mmisa, na wɔde bɛma mo.”—Luka 11:9.\nKɔ so bɔ mpae hwehwɛ mmoa. David yɛ asafo mu panyin. Ɔka sɛ: “Nyɛ w’adwene sɛ wo nko ara bɛsoa adesoa no. Nneɛma pii wɔ hɔ a sɛ Yehowa ammoa yɛn a yɛrentumi nyɛ. Enti bɔ ho mpae!” Rachel a yɛkaa n’asɛm mfiase no gye saa asɛm yi tom. Ɔka sɛ: “Sɛ me ne me kunu te nka sɛ ɛte sɛ nea yɛnka asafo no ho a, yɛbɔ Yehowa mpae ka ɛno ho asɛm kyerɛ no sɛ, ‘Sɛ yɛreyɛ biribi a ɛmma anuanom ntumi mmɛn yɛn a, yɛsrɛ wo ma yenhu.’ Ɛno akyi no, yegye bere ne anuanom mmarima ne mmea no bɔ.”\nAwofo, sɛ ɛyɛ den ma mo mma sɛ wɔn ani bɛka asafo a moakɔ mu no mu a, munnye bere ne wɔn mmɔ ho mpae. Monyɛ nhyehyɛe a ɛbɛma wɔanya fekubɔ a ɛhyɛ den na ɛmmoa wɔn mma wonnya nnamfo foforo.\nBOA WƆN A WƆABA FOFORO MA WƆN ANI NKA\nWɔn a wɔaba asafo a wowom foforo no, dɛn na wubetumi ayɛ de aboa wɔn? Mfiase no ara, bɔ mmɔden ma wonhu sɛ woyɛ adamfo pa. Fa no sɛ wo na woakɔ asafo bi mu foforo. Nea wɔyɛ ma wo a anka w’ani begye no, yɛ saa ara ma wɔn. (Mat. 7:12) Wɔn a wɔaba asafo a wowom foforo no, wubetumi ama wɔabɛka wo ho ama moayɛ abusua som anaa moahwɛ JW Broadcasting dwumadi no? Wubetumi ne wɔn akɔ asɛnka anaa? Sɛ wo ne wɔn to nsa didi a, wɔn were remfi saa ahɔhoyɛ no da. Mmoa bɛn bio na wubetumi de ama wɔn a wɔaba asafo a wowom no?\nCarlos ka sɛ: “Bere a yɛkɔɔ asafo bi mu foforo no, onuawa bi de sotɔɔ ahorow bi a emu nneɛma bo nyɛ den din maa yɛn. Ɛboaa yɛn paa.” Wɔn a wofi mmeae a ɛsono hɔ wim tebea no ani begye ho sɛ wobehu ntade a ɛfata sɛ wɔhyɛ wɔ ahohuru bere mu, awɔw bere mu, anaa osutɔ bere mu. Wubetumi nso aka mo hɔ abakɔsɛm anaa ɔsom a ɛwɔ hɔ ne nea wogye di akyerɛ wɔn. Ɛbɛboa wɔn ama wɔn asɛnka atu mpɔn.\nMFASO WƆ SO SƐ WOBƐMA W’ANI AKA\nAllen a yɛkaa ne ho asɛm mfiase no atena asafo foforo a wakɔ mu no bɛboro afe baako ni. Ɔka sɛ: “Mfiase no na mebrɛ paa ansa na matumi ahyɛ anuanom mmarima ne mmea no nsow. Nanso seesei deɛ, wɔabɛyɛ sɛ m’abusuafo na m’ani agye.” Allen ahu sɛ asafo ahorow a watena mu no mmaa ɔnhweree nnamfo biara. Mmom, ama wanya nnamfo foforo. Wobetumi ayɛ ne nnamfo afebɔɔ.\nDɛn na Mpanyimfo no Betumi Ayɛ De Aboa?\nMpanyimfo no pɛ sɛ w’ani gye asafo foforo a woakɔ mu no mu, na wɔayɛ krado sɛ wɔbɛboa wo.\nƐsɛ sɛ Asafo Ɔsom Boayikuw no de wo ka asɛnka kuw bi ho ntɛm ara.\nAkyinnye biara nni ho sɛ, ɔkyerɛwfo no bebisa wo baabi a wufi address sɛnea ɛbɛyɛ a ne nsa bɛka wo Congregation’s Publisher Record kratasin no.\nSɛ wokɔ asafo no mu a, ɛsɛ sɛ w’asɛnka kuw foforo no sohwɛfo bɔ mmɔden ne wo kɔ asɛnka ntɛm ara. Sɛ w’asɛnka kuw sohwɛfo no bɛsra w’abusua ne mo bɔ nkɔmmɔ a, ɛno nso bɛboa paa.\nƐsɛ sɛ mpanyimfo no gye wo tɛlɛfon nɔma, na sɛ atoyerɛnkyɛm bi si a, wɔafa so ne wo adi nkitaho.\nƐbɛyɛ papa nso sɛ mpanyimfo no bɛhwɛ sɛ wo kratasin a ɛkyerɛ sɛ wunnye mogya no, woahyehyɛ no yiye.


Ahene Nhoma a Edi Kan 1:1-53\nDawid ne Abisag (1-4)\nNá Adoniya pɛ sɛ odi hene (5-10)\nNatan ne Bat-Seba yɛɛ asɛm no ho biribi (11-27)\nDawid kae sɛ wɔnsra Solomon ma onni hene (28-40)\nAdoniya guan kɔɔ afɔremuka no anim (41-53)\n1 Ná Ɔhene Dawid abɔ akwakoraa+ na wadi nna pii; sɛ wɔde ntama pii kata ne ho mpo a, na ne ho nyɛ no hyew. 2 Enti ne nkoa ka kyerɛɛ no sɛ: “Ma yɛnhwehwɛ ababaa bi a ɔyɛ ɔbaabun mmrɛ yɛn wura ɔhene na ɔmmɛtena ɔhene ho nhwɛ no; ɔbɛda wo nkyɛn na yɛn wura ɔhene ho ayɛ no hyew.” 3 Ɛnna wokokyin hwehwɛɛ Israel asaase nyinaa so sɛ wobenya ababaa bi a ne ho yɛ fɛ. Na wokohuu Sunemni+ Abisag+ de no brɛɛ ɔhene. 4 Ná ababaa no ho yɛ fɛ papaapa. Ɔbɛtenaa ɔhene ho hwɛɛ no, nanso ɔhene ne no anna. 5 Saa bere no nyinaa, na Hagit ba Adoniya+ rehoahoa ne ho sɛ: “Me na medi hene!” Na ɔma wɔyɛɛ teaseɛnam maa no, na onyaa nkurɔfo a wɔtete apɔnkɔ so ne mmarima 50 a wotu mmirika di n’anim.+ 6 Nanso ne papa anka n’anim* sɛ: “Adɛn nti na woreyɛ saa?” Ne maame woo no wɔ Absalom akyi, na na ɔno nso ho yɛ fɛ paa. 7 Adoniya de Seruia ba Yoab ne ɔsɔfo Abiatar+ yɛɛ ne nkurɔfo a ɔne wɔn fa adwene, na wɔbɛyɛɛ n’akyitaafo a wɔboa no.+ 8 Ɔsɔfo Sadok,+ Yehoiada ba Benaia,+ odiyifo Natan,+ Simei,+ Rei, ne Dawid akatakyi+ no de, wɔankodi Adoniya akyi. 9 Afei da bi, Adoniya de nguan, anantwi, ne mmoa a wɔadɔ srade bɔɔ afɔre+ wɔ Sohelet botan a ɛbɛn En-Rogel no ho, na ɔfrɛɛ ne nuanom, ahenemma no nyinaa, ne Yuda mmarima a wɔyɛ ɔhene nkoa no nyinaa. 10 Nanso odiyifo Natan, Benaia, ne akatakyi no ne ne nua Solomon de, wamfrɛ wɔn. 11 Ɛnna Natan+ ka kyerɛɛ Solomon maame+ Bat-Seba+ sɛ: “Woate sɛ Hagit ba Adoniya+ abɛyɛ ɔhene bere a yɛn wura Dawid nnim ho hwee anaa? 12 Enti bra ma mintu wo fo, na gye wo ho ne wo ba Solomon nkwa.*+ 13 Kɔ Ɔhene Dawid nkyɛn na kobisa no sɛ, ‘Me wura ɔhene, ɛnyɛ wo na wokaa w’afenaa ntam? Ɛnyɛ wo na wokae sɛ: “Wo ba Solomon na obedi m’ade ayɛ ɔhene, na ɔno na ɔbɛtena m’ahengua so”?+ Ɛnde ɛyɛɛ dɛn na Adoniya abɛyɛ ɔhene yi?’ 14 Bere a wugu so ne ɔhene rekasa wɔ hɔ no, me nso medi akyi aba na mabɛka bi ato w’asɛm no so.” 15 Enti Bat-Seba kɔɔ ɔhene nkyɛn wɔ pia mu. Ná ɔhene abɔ akwakoraa posoposo, na Sunemni Abisag+ te ɔhene ho rehwɛ no. 16 Ɛnna Bat-Seba bɔɔ ne mu ase kotow ɔhene anim, na ɔhene bisaa no sɛ: “Dɛn na wopɛ sɛ meyɛ ma wo?” 17 Ɔno nso kae sɛ: “Me wura, wo na wokaa w’afenaa ntam wɔ Yehowa, wo Nyankopɔn din mu sɛ, ‘Wo ba Solomon na obedi m’ade ayɛ ɔhene, na ɔno na ɔbɛtena m’ahengua so.’+ 18 Nanso hwɛ sɛ Adoniya abɛyɛ ɔhene bere a me wura ɔhene nnim ho hwee!+ 19 Ɔde anantwinini ne mmoa a wɔadɔ srade ne nguan pii abɔ afɔre, na wafrɛfrɛ ahenemma no nyinaa ne ɔsɔfo Abiatar ne ɔsahene Yoab,+ nanso w’akoa Solomon de, wamfrɛ no.+ 20 Me wura ɔhene, wo na Israel nyinaa ani da wo so sɛ wobɛkyerɛ wɔn nea obedi me wura ɔhene ade na watena n’ahengua so. 21 Anyɛ saa a, sɛ me wura ɔhene ne n’agyanom kɔda pɛ, wobebu me ne me ba Solomon sɛ yɛyɛ atuatewfo.”* 22 Bere a ogu so ne ɔhene rekasa no, odiyifo Natan baa hɔ.+ 23 Ɛhɔ ara na wɔka kyerɛɛ ɔhene sɛ: “Odiyifo Natan aba ha!” Ɔbaa ɔhene anim bɛbɔɔ ne mu ase de n’anim butuw fam wɔ ɔhene anim. 24 Ɛnna Natan kae sɛ: “Me wura ɔhene, enti wo na wokae sɛ, ‘Adoniya na obedi m’ade ayɛ ɔhene, na ɔno na ɔbɛtena m’ahengua so’ anaa?+ 25 Ɛnnɛ ɔde anantwinini ne mmoa a wɔadɔ srade ne nguan pii rekɔbɔ afɔre.+ Na wafrɛfrɛ ahenemma no nyinaa ne asahene no ne ɔsɔfo Abiatar;+ wɔne no ato nsa redidi na wɔrenom, na nea wɔreka ara ne sɛ, ‘Ma Ɔhene Adoniya nnya nkwa tenten!’ 26 Na me, w’akoa, me ne ɔsɔfo Sadok ne Yehoiada ba Benaia+ ne w’akoa Solomon de, wamfrɛ yɛn. 27 Me wura ɔhene, wo na wama kwan saa, ɛnna woamma w’akoa anhu nea ɔbɛtena ahengua no so adi me wura ɔhene ade?” 28 Afei Ɔhene Dawid kae sɛ: “Momfrɛ Bat-Seba mma me.” Enti obegyinaa ɔhene anim. 29 Ɛnna ɔhene kaa ntam sɛ: “Sɛ́ Yehowa a ogyee me* fii ahohia nyinaa mu+ te ase yi, 30 sɛnea mekaa wo ntam wɔ Yehowa, Israel Nyankopɔn din mu sɛ, ‘Wo ba Solomon na obedi m’ade ayɛ ɔhene, na ɔno na obesi m’anan atena m’ahengua so!’ no, ɛnnɛ mɛma aba mu saa.” 31 Ɛnna Bat-Seba bɔɔ ne mu ase de n’anim butuw fam wɔ ɔhene anim kae sɛ: “Ma me wura Ɔhene Dawid nnya nkwa daa!” 32 Ntɛmpa ara na Ɔhene Dawid kae sɛ: “Momfrɛ ɔsɔfo Sadok, odiyifo Natan, ne Yehoiada+ ba Benaia+ mma me.” Ɛnna wɔbaa ɔhene anim. 33 Ɔhene ka kyerɛɛ wɔn sɛ: “Momfa mo wura nkoa nka mo ho na momma me ba Solomon ntena m’afurumpɔnkɔ* no so,+ na momfa no nsian nkɔ Gihon.+ 34 Momma ɔsɔfo Sadok ne odiyifo Natan nsra no ngo+ wɔ hɔ mfa no nsi Israel so hene, na mommɔ abɛn nka sɛ, ‘Ma ɔhene Solomon nnya nkwa tenten!’+ 35 Munni n’akyi mfa no mmra na ɔmmɛtena m’ahengua so. Ɔno na obedi m’ade ayɛ ɔhene, na ɔno na mɛyɛ no Israel ne Yuda kannifo.” 36 Ɛhɔ ara na Yehoiada ba Benaia ka kyerɛɛ ɔhene sɛ: “Amen! Ma me wura ɔhene Nyankopɔn Yehowa nhyɛ mu den. 37 Sɛnea Yehowa dii me wura ɔhene akyi no, saa ara na onni Solomon akyi,+ na ɔmma n’ahengua nyɛ kɛse nsen me wura Ɔhene Dawid ahengua.”+ 38 Ɛnna ɔsɔfo Sadok, odiyifo Natan, Yehoiada ba Benaia,+ ne Keretifo ne Peletifo+ no siim kɔe; wɔmaa Solomon tenaa Ɔhene Dawid afurumpɔnkɔ no so+ de no kɔɔ Gihon.+ 39 Afei ɔsɔfo Sadok faa abɛn a ngo wom+ no fii ntamadan no mu+ na ɔsraa Solomon ngo,+ na wofii ase bɔɔ abɛn maa ɔman no nyinaa bɔ gyee so sɛ: “Ma Ɔhene Solomon nnya nkwa tenten!” 40 Ɛno akyi no, ɔman no nyinaa tu dii n’akyi, na wɔbɔɔ ntɛntɛbɛn dii ahurusi kɛse paa, na dede no maa asaase wosowee.+ 41 Adoniya ne wɔn a ɔfrɛfrɛɛ wɔn no nyinaa tee; saa bere no, na wɔadidi awie.+ Bere a Yoab tee mmɛn no nnyigyei no, ɛhɔ ara na obisae sɛ: “Na gyegyeegye bɛn na ɛrekɔ so wɔ kurom yi?” 42 Ogu so rekasa ara na ɔsɔfo Abiatar ba Yonatan+ bepuee hɔ. Ɛnna Adoniya kae sɛ: “Bra mu, na woyɛ onipa pa;* migye di sɛ wode asɛmpa na ɛbae.” 43 Ɛnna Yonatan buaa Adoniya sɛ: “Daabi o. Yɛn wura Ɔhene Dawid asi Solomon hene. 44 Na ɔhene maa ɔsɔfo Sadok, odiyifo Natan, Yehoiada ba Benaia, ne Keretifo ne Peletifo no kaa ne ho, na wɔma ɔtenaa ɔhene afurumpɔnkɔ no so.+ 45 Afei ɔsɔfo Sadok ne odiyifo Natan sraa no ngo sii no hene wɔ Gihon, na wɔde ahurusi fii hɔ bae, ɛno nti na kurow no mu ayɛ gyegyeegye no. Ɛho dede na motee no. 46 Afei nso, Solomon atena ahengua no so. 47 Bio nso, ɔhene nkoa baa hɔ behyiraa yɛn wura Ɔhene Dawid, na wɔkae sɛ, ‘Wo Nyankopɔn mma Solomon din nyɛ kɛse nsen wo din, na ɔmma n’ahengua nyɛ kɛse nsen w’ahengua!’ Ɛnna ɔhene bɔɔ ne mu ase wɔ ne mpa so. 48 Na nea ɔhene nso kae ni, ‘Ayeyi nka Yehowa, Israel Nyankopɔn a ɛnnɛ wayi obi atena m’ahengua so ama m’ankasa mede m’aniwa ahu!’” 49 Ɛnna ehu kaa wɔn a Adoniya afrɛfrɛ wɔn no nyinaa, na obiara sɔre faa ne kwan. 50 Adoniya nso, Solomon nti, ehu kaa no. Enti ɔsɔre kɔe, na okosoo afɔremuka no mmɛn mu.+ 51 Ɛnna wɔbɛbɔɔ Solomon amanneɛ sɛ: “Ɔhene Solomon ho hu nti, Adoniya akoso afɔremuka no mmɛn mu, na ose, ‘Momma Ɔhene Solomon nni kan nka me ntam sɛ ɔremfa sekan nkum n’akoa.’” 52 Ɛnna Solomon kae sɛ: “Sɛ ɔyɛ adepa a, ɛnde ne nwi baako mpo rentɔ fam, nanso sɛ odi bɔne a,+ ɛnde obewu.” 53 Enti Ɔhene Solomon soma ma wɔkɔfaa no fii afɔremuka no ho bae. Na ɔbɛkotow Ɔhene Solomon, na Solomon ka kyerɛɛ no sɛ: “Sɔre, na kɔ wo fi.”\n^ Anaa “anka asɛm bi a ɛbɛhaw no ankyerɛ no.”\n^ Anaa “na gye wo kra ne wo ba Solomon kra nkwa.”\n^ Anaa “m’afurummere.”\n^ Anaa “ɔbarima a ɔfata.”


Bible Mu Nsɛm Wokum Yesu - Yehowa Adansefo Intanɛt Dwumadibea\nHWƐ bɔne kɛse ara a wɔreyɛ! Wɔrekum Yesu. Wɔde no afam dua ho. Wɔde nnadewa abobɔ ne nsa ne ne nan mu. Dɛn nti na obi bɛpɛ sɛ ɔyɛ Yesu saa?\nEfisɛ nnipa bi tan Yesu. Wunim nnipa ko? Wɔn mu biako ne ɔbɔfo bɔne a wɔfrɛ no Satan Ɔbonsam no. Ɔno na otumi maa Adam ne Hawa yɛɛ Yehowa so asoɔden. Na Satan na ɔmaa Yesu atamfo yɛɛ bɔne kɛse yi.\nAnsa na wɔbɛbɔ Yesu afam dua no ho wɔ ha mpo no, n’atamfo yɛɛ no nneɛma bi a ɛmfata koraa. Wokae sɛnea wɔbɛkyeree no Getsemane turo no mu de no kɔe no? Henanom ne atamfo a wɔyɛɛ saa no? Yiw, nyamesom mpanyimfo no. Na, ma yɛnhwɛ nea ɛbae afei.\nBere a asɔfo no kyeree Yesu no, n’asomafo no guanee. Wogyaw Yesu nkutoo wɔ n’atamfo no nsam efisɛ ehu kaa wɔn. Nanso asomafo Petro ne Yohane ankɔ akyiri. Wodii akyi kɔhwɛɛ nea ɛbɛba Yesu so.\nAsɔfo no de Yesu kɔmaa akwakora Hana a na anka ɔyɛ ɔsɔfo panyin no. Nanso wɔankyɛ wɔ ha. Afei wɔde Yesu kɔɔ Kaiafa a na ɔne sɔfo panyin a ɔwɔ so no fie. Ná nyamesom mpanyimfo pii aboa wɔn ano wɔ ne fie hɔ.\nWodii Yesu asɛm wɔ Kaiafa fie ha. Wɔmaa nkurɔfo bɛkekaa Yesu ho atosɛm. Nyamesom mpanyimfo no nyinaa kae sɛ: ‘Ɛsɛ sɛ wokum Yesu.’ Afei wɔtetee ntasu guu n’anim, na wɔbobɔɔ no akuturuku.\nEyi nyinaa rekɔ so no, na Petro wɔ adiwo hɔ. Na awɔw wom, enti na nkurɔfo asɔ ogya. Wɔtete gya no ho reka wɔn ho hyew no, afenaa bi hwɛɛ Petro kae sɛ: ‘Ná ɔbarima yi nso ka Yesu ho.’\nPetro buae sɛ: ‘Dabi!’\nMprɛnsa no nkurɔfo ka kyerɛɛ Petro sɛ na ɔka Yesu ho. Na emu biara no Petro kae sɛ ɛnyɛ nokware. Nea ɛto so abiɛsa a Petro kaa eyi no Yesu twaa n’ani hwɛɛ no. Ɛyɛɛ Petro yaw kɛse sɛ wadi atoro a ɛte saa, na ofii adi kosui pii.\nBere a owia no fii ase puei Fida anɔpa no, asɔfo no de Yesu kɔɔ beae kɛse a wohyiam no, Sanhedrin asa no so. Ɛha no wosusuw nea wɔbɛyɛ no no ho. Wɔsan de no kɔɔ Pontio Pilato a ɔyɛ Yudea mantam no sodifo no anim.\nAsɔfo no ka kyerɛɛ Pilato sɛ: ‘Oyi yɛ onipa bɔne. Ɛsɛ sɛ wokum no.’ Obisabisaa Yesu nsɛm akyi no, Pilato kae sɛ: ‘Minhu sɛ wayɛ bɔne bi.’ Afei Pilato de Yesu kɔɔ Herode Antipa anim. Ná Herode yɛ Galilea sodifo, nanso na ɔte Yerusalem. Ná Herode nso nhu sɛ Yesu ayɛ bɔne, enti ɔsan de no kɔmaa Pilato.\nPilato pɛe sɛ ogyaa Yesu. Nanso na Yesu atamfo no pɛ sɛ wogyaa onipa foforo a ɔda afiase mmom. Saa nipa yi ne owifo Baraba. Afei na adu bɛyɛ owigyinae, bere a Pilato ma wɔkɔfaa Yesu bae. Ɔka kyerɛɛ nkurɔfo no sɛ: ‘Monhwɛ! Mo hene no ni!’ Nanso asɔfo mpanyin no teɛɛm sɛ: ‘Fa no kɔ! Kum no! Kum no!’ Enti Pilato gyaa Baraba, na wɔde Yesu kɔe sɛ wɔrekokum no.\nFida awiabere no wɔbɔɔ Yesu asɛnduam. Wunhu wɔn wɔ mfonini no mu, nanso Yesu nifa so ne ne benkum so no na wɔasɛn nsɛmmɔnedifo bi nso. Bere tiaa bi ansa na Yesu rewu no, wɔn mu biako ka kyerɛɛ no sɛ: ‘Sɛ woba w’ahenni mu a kae me.’ Na Yesu buae sɛ: ‘Mehyɛ wo bɔ sɛ wobɛka me ho wɔ Paradise.’\nSo ɛnyɛ bɔhyɛ pa? Wunim paradise a na Yesu reka ho asɛm no? Na ɛhe na paradise a Onyankopɔn yɛe wɔ mfiase hɔ no wɔ? Yiw, wɔ asase so. Na bere a Yesu redi hene wɔ ɔsoro no, obenyan ɔbarima yi aba nkwa mu ma wabenya Paradise foforo no mu anigye wɔ asase so. So yɛn ani rentumi nnye eyi ho anaa?\nHena titiriw na ɔma wokum Yesu?\nDɛn na asomafo no yɛe bere a nyamesom mpanyimfo no faa Yesu kɔe no?\nDɛn na ɛkɔɔ so wɔ ɔsɔfo panyin Kaiafa fie hɔ?\nƐyɛɛ dɛn na Petro fii adi kosui?\nBere a wɔde Yesu san baa Pilato nkyɛn no, nsɛm bɛn na asɔfo mpanyin no teɛteɛɛm kae?\nDɛn na ɛtoo Yesu Fida awiabere, na bɔ bɛn na ɔhyɛɛ nsɛmmɔnedifo a wɔasɛn wɔn ne nkyɛn no mu biako?\nƐhefa na Paradise a Yesu kaa ho asɛm no bɛba?\nKenkan Mateo 26:57-75.\nƆkwan bɛn so na Yudafo asɛnnibea kɛse mufo no daa no adi sɛ bɔne na ɛwɔ wɔn komam? (Mat. 26:59, 67, 68)\nKenkan Mateo 27:1-50.\nAdɛn nti na yebetumi aka sɛ nu a Yuda nuu ne ho no nyɛ ahonu papa? (Mat. 27:3, 4; Mar. 3:29; 14:21; 2 Kor. 7:10, 11)\nKenkan Luka 22:54-71.\nDɛn na yebetumi asua afi pa a Petro paa Yesu anadwo a woyii no mae na wɔkyeree no no mu? (Luka 22:60-62; Mat. 26:31-35; 1 Kor. 10:12)\nKenkan Luka 23:1-49.\nDɛn na Yesu yɛe wɔ atɛnkyea a wobuu no no ho, na dɛn na yebetumi asua afi mu? (Luka 23:33, 34; Rom. 12:17-19; 1 Pet. 2:23)\nKenkan Yohane 18:12-40.\nDɛn na nnipa ho suro a Petro ma enyaa ne so tumi nanso odii so ma ɔbɛyɛɛ ɔsomafo a ɔda nsow no kyerɛ? (Yoh. 18:25-27; 1 Kor. 4:2; 1 Pet. 3:14, 15; 5:8, 9)\nKenkan Yohane 19:1-30.\nHonam fam nneɛma ho adwene a ɛkari pɛ bɛn na na Yesu wɔ? (Yoh. 2:1, 2, 9, 10; 19:23, 24; Mat. 6:31, 32; 8:20)\nƆkwan bɛn so na Yesu nsɛm a ɔkae bere a ɔrewu no yɛ nkonimdi mpaemuka a ɛkyerɛ sɛ wagyina Yehowa tumidi akyi? (Yoh. 16:33; 19:30; 2 Pet. 3:14; 1 Yoh. 5:4)


Nnwom 114 NA-TWI - Twam dwom - Bere a Israelfo fii Misraim - Bible Gateway\nNnwom 113Nnwom 115\nNnwom 114 Nkwa Asem (NA-TWI)\n114 Bere a Israelfo fii Misraim na Yakob asefo fii ananafo asase so no, 2 Yuda bɛyɛɛ Awurade nkurɔfo kronkron na Israel bɛyɛɛ ɔno ankasa agyapade. 3 Ɛpo Kɔkɔɔ hui na oguanee. Yordan nso gyaee teɛ. 4 Mmepɔw huruhuruwii sɛ mmirekyi na nkoko nso huruhuruwii sɛ nguan mma. 5 Dɛn na ɛbae na wo Po woreguan? Na wo Yordan nso, woagyae teɛ? 6 Mo mmepɔw nso, adɛn na muhuruhuruw sɛ mmirekyi? Na mo nkoko, adɛn nti na muhuruhuruw sɛ nguan mma? 7 Asase, ma wo ho mpopo wɔ Awurade ba no mu wɔ Yakob Nyankopɔn anim, 8 ɔno a ɔma abotan dan nsubura na abo dan nsuwa no.


Onyankopɔn Ahenni—Adɛn Nti na Ɛsɛ sɛ Ɛho Hia Wo?\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Latvian Lingala Lithuanian Luganda Luo Macedonian Malagasy Malay Maltese Maya Mazatec (Huautla) Mongolian Moore Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Vietnamese Wayuunaiki Xhosa Zande Zulu\nAdɛn Nti na Ɛsɛ sɛ Onyankopɔn Ahenni Ho Hia Wo?\nNnipa pii wɔ hɔ a, Onyankopɔn Ahenni no ne wɔn anidaso. Wɔsuasua Yesu a ɔtwaa sa too hɔ maa wɔn no. Ɔkyerɛɛ n’asuafo sɛ wɔmmɔ mpae sɛ: “W’ahenni mmra, nea wopɛ nyɛ asase so, sɛnea ɛyɛ ɔsoro.”—Mateo 6:10, Akuapem Twi Bible.\nSɛnea Onyankopɔn Ahenni no ho hia nnipa pii no, ɛyɛ nwonwa sɛ Ahenni no nhyɛ da nhia asɔre dodow no ara saa. Abakɔsɛm kyerɛwfo H. G. Wells kaa suban a asɔre ahorow da no adi ho asɛm. Ɔkyerɛɛ mu sɛ, ade a na ɛdi akoten paa wɔ Yesu nkyerɛkyerɛ mu ne nea ɔfrɛɛ no Ɔsoro Ahenni no, nanso ɛmpue ahe biara wɔ asɔre dodow no ara nkyerɛkyerɛ mu.\nYehowa Adansefo de, Onyankopɔn Ahenni ho hia wɔn paa. Wo de hwɛ o, Ɔwɛn-Aban a worekenkan yi, ɛno ne yɛn nhoma a yɛde yɛ adwuma kɛse. Yɛtintim no kasa 220 mu, na emu biara, yɛtintim bɛyɛ ɔpepem 46. Nsɛmma nhoma biara nni wiase a wɔkyekyɛ no pii saa. Dɛn paa na ɛka ho asɛm? Wohwɛ din a ɛda so a, wobɛhu. Ɛno ne: Ɔwɛn-Aban—Ɛka Yehowa Ahenni Kyerɛ. *\nAdɛn na Yehowa Adansefo kum wɔn ho bɔ Onyankopɔn Ahenni no ho dawuru saa? Nea ɛte ne sɛ, yɛgye di sɛ wohwɛ nhoma a ɛho hia sen nhoma biara a ɛne Bible no mu a, wobɛhu sɛ ade titiriw a ɛka ho asɛm ne Onyankopɔn Ahenni. Afei nso, yɛgye di sɛ Onyankopɔn Ahenni no nko ara na ɛbɛtumi ayi nnipa haw afi hɔ.\nOnyankopɔn Ahenni no ho dawuru a Yehowa Adansefo bɔ no, wɔyɛ saa de suasua Yesu. Bere a Yesu wɔ asase so no, na Onyankopɔn Ahenni no ho hia no sen biribiara, na ɛno titiriw na ɔkaa ho asɛm wɔ ne nkyerɛkyerɛ mu. (Luka 4:43) Adɛn nti na na Ahenni no ho hia Yesu saa? Adɛn nti na ɛsɛ sɛ wo nso, woma ɛho hia wo? Yɛsrɛ wo, kenkan nsɛm a ɛdidi so no, na wobɛhu nea Bible ka fa saa nsɛm no ho.\n^ nky. 5 Bible ma yɛhu sɛ Yehowa yɛ Onyankopɔn din.


Hesekiel 48 | Intanɛt So Bible| Wiase Foforɔ Nkyerɛaseɛ\nSɛnea wɔbɛkyekyɛ asaase no mu (1-29)\nKurow no apon 12 no (30-35)\nWɔbɛfrɛ kurow no “Yehowa Wɔ Hɔ” (35)\n48 “Mmusuakuw no din ni. Efi ase fi atifi fam noho: Dan kyɛfa+ no nam Hetlon kwan so kɔfa Lebo-Hamat,*+ na ɛkɔ Hasar-Enan kɔfa Damasko hye so wɔ atifi fam wɔ Hamat nkyɛn;+ n’ahye fi apuei kosi atɔe. 2 Aser kyɛfa+ toa Dan so, na n’ahye fi apuei kosi atɔe. 3 Naftali kyɛfa+ toa Aser so, na n’ahye fi apuei kosi atɔe. 4 Manase kyɛfa+ toa Naftali so, na n’ahye fi apuei kosi atɔe. 5 Efraim kyɛfa toa Manase so,+ na n’ahye fi apuei kosi atɔe. 6 Ruben kyɛfa toa Efraim so,+ na n’ahye fi apuei kosi atɔe. 7 Yuda kyɛfa toa Ruben so,+ na n’ahye fi apuei kosi atɔe. 8 Wufi Yuda asaase so a, efi apuei kosi atɔe no, asaase a mubetwa ayɛ ntoboa no, ɛsɛ sɛ ne tɛtrɛtɛ yɛ basafa* 25,000,+ na ɛsɛ sɛ ne tenten ne mmusuakuw no nsaase a efi apuei kosi atɔe no yɛ pɛ. Wɔde kronkronbea no besi mfinimfini. 9 “Asaase a mubetwa ama Yehowa sɛ ntoboa no tenten bɛyɛ basafa 25,000, na ne tɛtrɛtɛ ayɛ basafa 10,000. 10 Asaase a mubetwa ayɛ ntoboa kronkron ama asɔfo no ni:+ Atifi fam bɛyɛ basafa 25,000, atɔe fam bɛyɛ basafa 10,000, apuei fam bɛyɛ 10,000; na anaafo fam ayɛ 25,000. Yehowa kronkronbea no bɛwɔ mfinimfini. 11 Ɛbɛyɛ asɔfo a wɔatew wɔn ho no dea, Sadok mma+ a wɔyɛɛ wɔn adwuma wɔ m’anim no. Eyinom na bere a Israelfo ne Lewifo no fii m’akyi no, wɔamfi m’akyi.+ 12 Wobenya asaase a wɔatwa sɛ ntoboa no bi wɔ Lewifo no nkyɛn, na ɛbɛyɛ ade kronkron paa. 13 “Lewifo no benya asaase wɔ asɔfo no de ho pɛɛ. Ne tenten bɛyɛ basafa 25,000 na ne tɛtrɛtɛ ayɛ basafa 10,000. (Asaase no nyinaa tenten bɛyɛ basafa 25,000, na ne tɛtrɛtɛ ayɛ basafa 10,000.) 14 Asaase no fã a ɛyɛ papa yi, ɛnsɛ sɛ wotwa bi tɔn, wɔde sesa biribi, anaa wɔdan ma obi, efisɛ ɛyɛ ade kronkron ma Yehowa. 15 “Asaase no fã a aka a ne tɛtrɛtɛ yɛ basafa 5,000 a ɛda nea ne kɛse yɛ basafa 25,000 no ho no de, ɛbɛyɛ ɔmanfo asaase.+ Nnipa bɛtenatena hɔ na wɔde hɔ ayɛ mmoa adidibea. Na kurow no bɛda mfinimfini.+ 16 Kurow no kɛse ni: N’atifi yɛ basafa 4,500, anaafo yɛ 4,500, apuei yɛ 4,500, na atɔe yɛ 4,500. 17 Kurow no benya asaase a mmoa bedidi so: N’atifi bɛyɛ basafa 250, anaafo bɛyɛ 250, apuei bɛyɛ 250, na atɔe ayɛ 250. 18 “Asaase a ɛbɛka no ne ntoboa kronkron no tenten bɛyɛ pɛ.+ Apuei fam bɛyɛ basafa 10,000 na atɔe fam nso ayɛ 10,000. Ɛne ntoboa kronkron no nyinaa tenten bɛyɛ pɛ; na kurow no mu adwumayɛfo bedi so nnɔbae. 19 Kurow no mu adwumayɛfo a wofi Israel mmusuakuw nyinaa mu bɛyɛ asaase no so adwuma.+ 20 “Asaase a mubetwa ayɛ ntoboa mũ no nyinaa no, n’afã anan no biara bɛyɛ basafa 25,000. Momfa bi nyɛ ntoboa kronkron na momfa bi nyɛ kurow no asaase. 21 “Ntoboa kronkron no ne kurow no asaase no, nea ɛbɛka akyi wɔ ɔfã ha ne ɔfã ha bɛyɛ obirɛmpɔn no dea.+ Ɛbɛtoa asaase basafa 25,000 a ɛda asaase a wotwa yɛɛ ntoboa no apuei ne n’atɔe no so. Ɛne nsaase a ɛbɛn no no bɛyɛ pɛ, na ɛbɛyɛ obirɛmpɔn no dea. Ntoboa kronkron no ne asɔrefi no kronkronbea no bɛda mfinimfini. 22 “Lewifo no asaase ne kurow no asaase bɛda obirɛmpɔn no asaase ntam. Obirɛmpɔn no asaase bɛda Yuda+ ne Benyamin asaase no ntam. 23 “Na mmusuakuw a aka no de ni: Asaase a edi hɔ fi apuei fam hye so ba atɔe fam hye so no yɛ Benyamin dea.+ 24 Simeon kyɛfa toa Benyamin so,+ na n’ahye fi apuei kosi atɔe. 25 Isakar kyɛfa+ toa Simeon so, na n’ahye fi apuei kosi atɔe. 26 Sebulon kyɛfa toa Isakar so,+ na n’ahye fi apuei kosi atɔe.+ 27 Gad kyɛfa toa Sebulon so,+ na n’ahye fi apuei kosi atɔe. 28 Gad hye a ɛwɔ anaafo fam no befi Tamar+ akosi Meribat-Kades+ nsu ho, na ɛbɛfa Subon* no ho+ akɔpem Ɛpo Kɛse* no. 29 “Eyi ne asaase a mobɛkyɛ ama Israel mmusuakuw no+ sɛ agyapade, na abusua biara benya ne kyɛfa,”+ Awurade Tumfo Yehowa asɛm ni. 30 “Kurow no ho akwan ni: Kurow no atifi fam bɛyɛ basafa 4,500.+ 31 “Wɔde Israel mmusuakuw no din bɛfrɛ apon no. Apon abiɛsa a ɛwɔ atifi fam no, Ruben pon baako, Yuda pon baako, Lewi nso pon baako. 32 “Kurow no apuei fam bɛyɛ basafa 4,500, na ebenya apon abiɛsa; Yosef pon baako, Benyamin pon baako, Dan nso pon baako. 33 “Kurow no anaafo fam bɛyɛ basafa 4,500, na ebenya apon abiɛsa; Simeon pon baako, Isakar pon baako, Sebulon nso pon baako. 34 “Kurow no atɔe fam bɛyɛ basafa 4,500, na ebenya apon abiɛsa; Gad pon baako, Aser pon baako, na Naftali nso pon baako. 35 “Sɛ wosusuw ɛho nyinaa twa hyia a, ɛbɛyɛ basafa 18,000. Efi saa da no, wɔbɛfrɛ kurow no Yehowa Wɔ Hɔ.”+\n^ Eyi yɛ basafa tenten no. Hwɛ Nkh. B14.\n^ Kyerɛ sɛ, Egypt Subon.